url: =Up ding a baih hiam? ~ Evan. Suang Dal :: ZOMI DAILY\nposted on 2 February 2016 at 3:00 pm Lomkholna: Biakna, News, SuanghDal\nKhan khat ading bek upnate pawl khiamin tawntung ading Upna khan ni. A up huai thute um loin, a up huai thute a thudon lo ih hih khak ding kidop huai hi. A up baihte maan lo thei a, up hat ih sakte maan zaw den. Tua a baih lo upna thu mah up ding kisin dih ni. LST in ong hilh upna pen Mawhna hanga tawntung sihna pana Jesuh’ ong tatkhiatna singlamteh thu ah upna thu hi a, mihing khang khat sunga ih duh ih deih, ih ut bang suah theih nading upnate hi masa lo hi. Kal masa suan lopi in kal nihna ah a buai mi kitam hi. Lungdamna thu ii ahong gen tua a lungdam huai thu taktak pen hih khan khat sunga dam nading upna ciang bek hi masa loin, Kha damna, tawntung Pasian’ hehna ih thuak nading pan Jesuh in a sisan tawh ong tatkhiatna sisan vangliatna sungah upna tawh damna hi a, tua pen upna thu tawh kisai ih gen ciangin a bulpi ding ahi hi.\nTua upna in hih leitung ah sihna lim guam thukpi sung nangawn ih nawk hangin ka lau kei ding ong ci sak thei pan ding ahi hi. Hih upnna thu pen nawk nawn loh nading, thuak nawn loh nading, nat nawn loh nading, sih nawn loh nading, zawn nawn loh nading cih banga kamciamna hi lo hi. Hih upna thu pen tulai a kilim gen dawi hawlkhiat nasepna thute va hah up ding, cih bangdaan ah kilaih sawm a, LST’ gen kisikna tawh singlamteh thu upna ah tangtakin ih kisapna thu ki-awlmawh lo sak tawntung ahih manin a lungngaih huai thu hi ta hi cih kong thei sak nuam hi.\nTopa Jesuh mahmah pen Lungdamna thu hi khin ahih manin tua lungdamna thu in dawite a hawl khia ahi hi. Tu lai-in dawi hawlkhiatnate ah LST ong hilh lungdamna thu khat zong kihel lo hi. Dawi hawlkhiat nasep tawh mite a piangthak ding hi lo a, mite a piangthak sak tua lungdamna thuhilhna tawh dawite a kihawlkhiakhia ahi hi. A mi piangthak loin a dawite kihawlkhia zo lo ding hi. Dawi hawlkhiat nasepna a maan taktak pen lungdamna thu genna hi. LST tawi lopi-in, dawimangpa bangci do zawh ding? Bangci hawlkhiat zawh ding? Thagum hatna hang hi lo, galkap tamna hang hi lo ih ci veleh!\nTopa Jesuh a zeh-et lai-in Satan in LST bu zang hi. Tuni in Pasian’ nasem hing a ci mi tampitakte in dawimangpa a do kik nading LST mun et lohin gen thei ziauziau lo mawk uh ahih manin, dawimangpa kihel lo sain, lam pialpial khin zo uh hi. Mite in, hua lai-ah inn khat kangtum napi-in a sunga Lai Siangtho bu bangmah ci lo hi, cihdaanin a lamdang thute bekbek tawh kidim uh a, ahi zongin tua lamdang a sak uh Lai Siangtho a sim nop het loh uh pen lamdang zaw lai hi. Tua Lai Siangtho bu kang lo hi, cih up ding pen baih a, ahi zongin tua a lamdang zaw a sunga thute sim-a, um-a, nuntakpih ding baih lo hi.\nTanglai-a dawilutte, dawiveite amau le amau a pumpi uh kibawlsia-in suang khawng tawh a kikuih kek gawp bang mahin tuhun ciangin zong Christian minpua mi tampitakte in zong amau’ mimal pumpi a bawlsiat nading un za teepin, zu dawnin, paktatna le thangtatna, zuau thu le ngongtatna, gitlohna le kiphatsakna tawh kidim uh a, amau’ tute amau’ tate mah a susia a lal sak ding nasep tawh thumaan lopi-in nuntakna zongin Khrih ii a phuhsa Pawlpi’ thu-upna kuikeekin, amau’ siat nadingin zingvai hawmhawm uh hi.\nHih kum zalom (20) sunga dawi lut dawivei ih cihte pen tua bang mite ahi uh hi. Tua banga a gamtate pen hih hun thak sunga mite’ sungah ong lut theih nadingin dawimangpa in a zat mite ahi uh hi. Ih Christian innkuan nuntakna, ih kipawlna, ih sep ih bawlna le ih zingvaihawmna khempeuh ah dawi thu hong lut leh dawiveite kihi dinga, dawi hawlkhiat loh phamawh mah ding hi.\nAhi zongin tua bangin dawi hawlkhiat loh phamawh zah dingin ih pawlpi sung le ih area sungah damlohna a om leh thagum hatna hang hi lo, galkap tamna hang hi sak peuhmah loin LST le thungetna tawh dik taka ih kipuahphat nop leh bek a maan takin hawlkhiat zawhna piang kik pan dinga, tua ciang bekin a maan takin kalsuanna piang kik pan ding hi. Ei le ei a kikuikuite, a kisualsualte, a kisusiasiate, a kikhaktantante, paulap a kizongzongte, a kisuliamliamte ih hihleh dawi thu a nak vei mahmah khinte ih hi dinga, tua bang mite pasal a kisak hangun, numei khatpeuh’ khemsa-in lukunin, khukdinin, om ding uh a — a maan ahi Pasian’ thu ngaihsutin nei nuam lo uh ahih manin amaute’ ngaihsut hoih lo bangin a gamtat theih nadingun Pasianin khah khong vet lai ding hi (Rom 1: 28-32).\nPrevious: Pitek Putek Kepna (Old Age Homes) ~ Hau Za Cin\nNext: Paunaakte ahkl Thuciinte ~ Pu Zokhai\nLia Cin Khawl Nuam (kum 24) sihvuiding zaksakna\nColombia gamsung aom Shopping Mall khatah Bomb puakkham in mi 3 si, 9 liam


timestamp: atn

url: =Kimakaihna thak ah & Leadership Crisis ~ Pau Khat Suan :: ZOMI DAILY\nposted on 7 September 2018 at 11:56 am Lomkholna: News, Paukhatsuan\nZomite i phutkhak haksatna tampite lak ah i sepding a masapen “Leadership crisis” hi cih i gen kum 10 bang acing ding hita a, kum 10 sung in tua nasep maban bangciang tunta i hiam cih nakpitak ngaihsut huai mahmah hi.\nAthu in gengen napi hang a sep ding ngaihsut a i neih kei leh i thugen pen agah ong om theilo ding mah ahi hi. Sepsawmna a om ciang bek in sepdan ding geelna omthei pan hi.\nHih sepkhiatna ding ah –\n1) khangthak pattahna kisam hi.\n2) kisin sak kul hi.\n3) a kisin lai mite amau guak in zawttawm sak theih hilo hi.\n4) pilsinna ding sanginn a kisap bangmah in, mi masate in khangthak ading kisinna ding mun le mual a geel, a vaihawmsak ding kisam hi.\n5) na khat peuhpeuh a semngeite bek a semthei ding a ngaihsutna in i ma ongkhak mahmah ding hi.\n6) mithak pattahna deihsak angvan tawh thu vaihawmna in mihoih muh ding khaktan a, zai huam zolo hi.\n7) angvan khakloh a zaizaw a pualam pan hanciamna tampi piangsak thei a, tua in kidemna leh kikhenna piangsak zawsop thei hi.\nKhang masa leh khangkik kidawlto diamdiamna (လက္ဆင့္ကမ္း) a ginat kei leh khangthak makaithakte nakhempeuh kithakpat den ding ahihman in i ma kitelh ngeilo ding hi. Bangzah a i pil i siam zong in thakpat denkeei tawh, Maban a ki လက္ဆင့္ကမ္း thei i kim i pam a midang namdangte’ khetul zong kibanlo ding hi.\nA beisa khang 2, khang 3 i tangthu pan lesson sintheih, ngahtheih ding kicing mahmah ta hi.\nMi masate thu dot noplohna leh ki mi masa sak a thudot utluatna pen a kibang haina hi a, makai ut luatna leh ei le ei bek a makai thei kisakna pen makai ding a picinlohna ahi hi.\nHuaituam nei a, angvan deuh neihna in kidemna leh kikhenna piangsak a, a huamkim zolo deihsakna bek tawh thu vaihawmna pen khangkikte gawtna suak hi.\nMakaite’ cih khempeuh akawi amam, asuk ato ah “yes” aci den keei “yes man” pen “nungzui hoih” i sak laiteng, tua in leadership crisis khat pan leadership crisis thak khat ah ong tunpih bek ding hi.\nMore: Ngimna, sepzia leh ki makaihna te ki enkik ni ~ Khup Lian Thang\n“Yes man” peuhmah makai picing suak ngeilo hi. “Yes man” bek pahtakna pen ukcip lungsim (dictatorship) hipah a, tua “Yes man” te mahmah zong dictatorship lungsim neite hipah hi. Ong khangkhia ding makai thak i gal-etna ah limtak ngaihsut huai hi. Pau Khat Suan\nPrevious: Phalbi Gim Nam Ta ~ Zomi Quavadis\nNext: A haivai Interview ~ Zomi Quavadis


url: =Russia in Syria ah Uran-9 Multipurpose Robotic Combat System kici galvan sawlding ngaihsun ~ TK Lian :: ZOMI DAILY\nposted on 10 January 2017 at 9:43 am Lomkholna: News, Russia, Thangkhanlian, World\nJan. 9, 2017: Russia in a tuamtuam-a kizang thei robot galdona van Uran-9 multipurpose robotic combat system kici Syria ah sawl kha thei ding hi ci-in defense expert leh Fatherland journal Editor-in-Chief of Arsenal Viktor Murakhovsky in RIA Novosti newste kiangah gen hi. Murakhovsly in hih bangin a genna pen British media ten reports a piakna uh-ah Western intelligence community ten Russia in Syria khuapite a zat dingin Uran-9 combat robots a sawt loin sawl pah ding uh hi a cih manun a gen ahi hi.\n“Russia in Syria ah galdona dingin combat robots a zat pen thusim hilo a, bomb puaksak ding dalna/bomb phelna Uran-6 mine-disposal kicite bek zang loin Soratnik System leh Nerechta systems robot kicite zong zang khin zo hi. Russia in Syria ah Uran-9s leh galvan dang zat beh lo ding hi ka ci ngam kei a, galvan suakthakte a kisawl ma-in lim takin Russia galkap ten sitna nei lai uh hi,” ci-in gen beh hi.\n“Syria ah galdona dingin hih bang galvan (system) a zat sate puahphat kisam lai a, pawl khat puahphat kik lai dingin kilakhia hi. British media reports ten a thungahna uh pen Arabic pau-a kisuaksak social networks pan bekin a thungahte uh suaksak uh a, tuate intelligence community source in kingaihsun lo hi,” ci-in Murakhovsly in gen beh hi.\nNational Defense journal-te Editor-in-Chief Igor Korotchenko in British media ten hih bangin reports a suaksak uh pen Syria gam tawh kituak loin Russia in galvan hoih pente zang in, zat beh sawm lai hi cih a minsiatsak nop man bek hi ci hi. British Defense Ministry in newspapers panin thuman lo kipholakte a source dingin zangin tuate Russia tungah ‘special operations’ vanzat dingin nei uh hi ci hi.\nRussia in hih bangin a hawl om lo mawtaw (unmanned armoured vehicles) robot system galvante a zatna pen nuntakna humbit theihna dinga a zat hi a, Russia galkapte nuntakna a humbit nop man leh galkap tawmcik a zat nop man hi ci-in Viktor Murakhovsky in ci hi. Hih Russiate bawl military robots Uran-9 unmanned ground combat vehicle kicite pen tank tawh a kibang machine gun hi a, a tang pen 30mm cannon kizang a, minute khatin tang 350 panin tang 400 kikal kikap thei a, coaxial 7.62mm machine gun leh supersonic guided missiles battery kicite tawh kithuah hi.\nRelated: Atuamdiak sihvuidan: Taiwanese Politician ~ ZD\nUran-9 pen thautang tawh lim takin a kithuam ciangin a gihna pen tons 10 kiim pha a, tank neute tawh kibangin cutting-edge laser warning system kici leh a ngimna ding a man thei lianlian “target detection” kici leh galte omna theihtheihna dingin high-tech identification leh tracking equipment kici vante tawh kithuah hi.\nPrevious: 2017 kum Zomi te maasuan #1 ~ Khup Khan Thang\nNext: Flodira Airport mikaplumpa sihdan tuakding ngak ~ TK Lian


url: =Zedekiah kumpi a suahin kum sawmnih leh kum khat pha a, Jerusalem khua-ah kum sawm leh kum khat sung a uk hi. A nu min Hamutal hi a, Libnah khua-a teng Jeremiah tanu ahi hi.\nAmah in kumpi Jehoiakim bangmahin Pasian hoihsaklohte hong sem hi.\nTopa in Jerusalem khuamite leh Judah gam mite ama kiang panin a hawlkhiatna zah dong dingin a hehna a lian hi.\nTua ciangin amah kumpi a suahzawh a kum kua kum, a kha sawmna, a ni sawm ni-in, Babylon kumpipa Nebukhadnezzar in a galkap khempeuh tawh Jerusalem khua a sim dingin hong kuan uh a, khuapi kimkotah galdalna a phut uh hi.\nZedekiah in a ukzawh kum sawm leh kum khat a phakdong khuapi a kisim hi.\nTua kum a kha lina, a ni kua ni ciangin khuapi sungah kial nasia lua ahih manin, mite in annek ding a nei nawn kei uh hi.\nTua ciangin khuakulhpi kiphulet a, khuapi kimkotah Khaldea mite om napi-in, zan laitakin kumpipa huan gei-a kulhte gel kikala kongpi tawnin galkapte taikhiasim uh a, Arabah gam lam a manawh uh hi.\nAhih hangin Khaldea galkapte in kumpi Zedekiah nungdelh uh a, Jerikho zanglei-ah a phak uh ciangin a galkap khempeuh kithehthangin amah a taisan uh hi.\nAmaute in kumpipa a mat khit uh ciangin Hamath gam Riblah khua-a Babylon kumpipa kiangah puak uh a, amah in thukhenna a pia hi.\nRiblah khua-ah Babylon kumpipa in Zedekiah muh mahin a tate thahlupsak a, Judah gam kumpi ulian khempeuh zong a thatlum hi.\nBabylon kumpipa in Zedekiah mittangte a khelkhiatsak khit ciangin kol bulh a, Babylon khuapi-ah paipihin a sih mateng thong sungah a koih hi.\nBabylon kumpipa Nebukhadnezzar in a ukzawh kum sawm leh kum kua a phak kum, a kha ngana, a ni sawm ni-in Babylon kumpipa a cing galkapmangpa Nebuzaradan, Jerusalem khuasungah hong lut hi.\nAmah in Topa biakinnpi-a kipan kumpipa inn leh Jerusalem khua-a inn lian khempeuh a hal hi.\nAmah tawh a omkhawm a galkap khempeuh in Jerusalem khua kimkota kulh khempeuh a susia hi.\nKumpi cing galkapmangpa Nebuzaradan in mi zawngpen pawlkhat, khuapi sunga a kinusialai mite, Babylon kumpipa lamah a tai mite, leh khutsiam mi a omlai teng, sal dingin a paikhiatpih hi.\nAhih hangin kumpi cing galkapmangpa Nebuzaradan in leenggah lo a cing ding leh lo a kho dingin gamsunga a zawngpente pawlkhat a nusialai hi.\nBabylon mite in Topa biakinnpi sungah a om sumngo khuamte, sumngo tuikuang leh a ngaknate suzan gawp uh a, sumngo khempeuh Babylon-ah a la uh hi.\nTua banah, biakpiakna-a kizang beelte, vutluahnate, taitehte, kuangte, sikkeute, leh biakinn kikhopna-a kizang sumngo tawh a kibawl kuangte khempeuh zong a la uh hi.\nBiakpiakna-a kizang keuneute, mei-am luahna kuangdaite, kuangte, beelte, khuai meivakkhuamte, sikkeute, leh tuibuahna dinga kizang keute zong a la uh hi. Kham tawh a kibawl nate kham dingin ahi zongin, ngun tawh a kibawl nate ngun dingin ahi zongin kumpi cing galkapmangpa in a lakhia hi.\nSolomon kumpipa in Topa biakinn-a dingin a bawl khuampi nih, tuikuangpi khat leh tua nuai-a a pua sumngo bawngtal sawmlenih leh a kingaknate, sumngote a gihna kiteh zolo hi.\nTua khuamte khat ciangin pi sawmnih leh pi sagih sang a, a kimkot pi sawmlegiat pha a, a sahna zung li pha-in a sung a hawm ahi hi.\nA tunglam pi sagih leh alang ciang sumngo hi-in, tua mun teng a kimkotah sumngo tawh a kibawl mang kawlsing lim kisuai hi.\nMang kawlsing a vekpi-in a kimkotah za khat om a, sawmkua leh guk bek a kilang hi.\nKumpi cing galkapmangpa in siampi lianpenpa Seraiah, siampi lian a nihna Zefaniah, leh kongpi uk biakinn upa thum a paikhiatpih hi.\nTua banah khuapi sung panin galkapte a uk galkapmang khat leh khuasunga a kimu kumpipa uliante sagih, galkap zumlai a kem galkapmangpa lai-atpa leh khuasunga a kimu midang sawmguk, khuasung panin a paikhiatpih hi.\nKumpi cing galkapmangpa Nebuzaradan in amaute paipihin Riblah khua-a Babylon kumpipa kiangah a tunpih hi.\nBabylon kumpipa in zong Hamath gam Riblah khua-ah amaute satin a thatlum hi. Tu-a bangin Judah mite a gam panun sal dingin a kilakhia hi.\nNebukhadnezzar in sal dingin a paipih mi phazah hih bang ahi hi: Kumpi a suahzawh a kum sagih kumin Judah mi tul thum sawmnih thum,\na kum sawmlegiat kumin Jerusalem khua panin Nebukhadnezzar in mi za giat sawmthum nih sal dingin a paipih hi.\nNebukhadnezzar in a ukzawh a kum sawmnihlethum kumin kumpi cing galkapmangpa Nebuzaradan in a sal dingin Judah mi za sagih sawmli nga a paikhiatpih hi. A vekpi-in mi tul li leh za guk a pha hi.\nJudah kumpipa Jehoiakhin sal a suahzawh kum sawmthum leh kum sagih a cin ciangin Babylon-ah Evimerodak kumpi a suak hi. Tua kumpipa in Judah kumpipa Jehoiakhin hehpih a, tua kum kha sawm leh kha nihna a ni sawmnih leh ni nga ni ciangin thong sung panin a suaktasak hi.\nHoihtakin hopih a, Babylon khua-a a ompih kumpi dangte sangin a sangzaw tutna a pia hi.\nTua ahih manin Jehoiakhin in a thong puante a suahkhia hi. A nuntak sungteng khempeuh kumpipa sabuai-ah nisimin an a ne hi.\nA sih mateng a nuntak hun sungteng nisimin a kisap khempeuh kumpipa in a pia tawntung hi.


url: =US gamsung khualzinna pawlkhat – 12 :: ZOMI DAILY\nposted on 14 January 2016 at 8:00 am Lomkholna: Article, Awnzapau\nCiimnuai Zomite Omna Tulsa Khua\nTulsa khua pen Oklahoma State sungah Oklahoma city zomin a lian pen nihna ahihi. US bup a’dingin khua lian pawl hi lo hi. Mi tampi in nak theih khol lo hi. A khua minthanna pen Biakna Pasian thu leh Leitung pilna sinna Oral Robert University hang hi phapi pen hi. ORU pen a sang a minthang bek hi lo in a sang inn uh leh Cityplex Towerte mahmah zong cikmah hun aa, a tul thei lo ding a et lawm mahmah inn limsuaih siamte (architect)te khut maa hi aa, tua mahmah hangin zong Tulsa khua thupisak tuam mahmah hi. Tulsa pen US gam sungah Pasian biakna a hahkat pen leh mikangte percentage a tam pen tennna khua zong kici thei hi. Tulsa khua mi phazah pen 4 lakh zong pha nai lo hi. Mualsang lua om lo in zaang leh kham kithuah lipliap hi. Tuipi mai pan a sanna (average elevation) 740ft in kiciamteh hi.\nA gam uh kicingin zai lua mahmah ahih manin ih zakzak ngeisa New York, Chicago, Houston , Miami, Atlanta, Los Angelese, Dallas, San Francisco cih khawng lo buangah inn sang vive a kitung ngelhngalh hi khin sam lo hi. A downtown sim ah bel taihinn sang vive lam uh a, zum lianpipi a tuamtuam, hotel, nightclub, international level a kikhop na ding phualpi (center) a tuamtuam leh a naii ah nasem silbawlte omna ding sangpipi aa kilam inn om hi. Tulsa bang peuhmahah a khuasung tengah mawtaw zong tam meel lo zawsop in gamdai mahmah zaw mai hi.\nMi tenna inn huang tawh kithuahte ah dawlnih zong a om tei hangin dawlkhat vive in kilam zaw hi. Ahuangte uh zai thei mahmah hi. Sum zonna paai zonna innte zong a dawl tampi a lam sangin a phei lamin khan zaw uhhi.\nOklahoma a khiatna: (Okla = People, homa = Red; Oklahoma = Red people, Oklahoma State > Land of Red Indian)\nInn kilamte a dung a vaii zaii thei peuhmah ahih manin ih gal et ciangin a niam mahmah likliak ding tawh akibat hangin, a sanna pi 9 – 12 gual vive mah na hi hamtang hi. Ahi zongin inn gia (wall height) saanglua leh mun-awng (space) zaii lua ahih manin a vot a sa a khah ciangin vot/sa zok thei lo ahih manin a tamzaw a ngiam likliak pian vive in kilam zaw hi.\nKawlgam ah a veeng a veengin phungzi sang leh tattung a om mah bangin Tulsa ah zong a veeng a veeng in biakinn khatta om hamtangg hi. Baptist te biakinn a lian a neu tampi tak a om mah bangin Methodist te leh AG piante biakinnte zong lian thei peuhmah hi. A tam zaw dawlkhat bekin lamin department tuamtuam a’ding zum khan tuamtuam, Sunday schoolte sangkhan, anbuk leh anneekna khan, cih bangin biakpiakna (sanctuary) banah innkhan tampi tak akicing theithei dingin guangbeh uhhi.\nEi gamah Christian biakinn ahih nak leh, Cope Memorial Baptist Church – Tiddim bang a kii nih nei veva ahih kei leh kii khat bek nei zeuzau in ih lam hamtang thei hi. Tua bang danin lam kei leng biakinn tawh kibang kei cihna lungsim ih nei hi. Hi lamah tua bang danin kilam tuan meel lo hi. A zat nuam theithei dingin design a tuamtuam zangin lam zaw uh a, biakinn a hihlam akitheihna dingin Singlamteh bulh ziau mai zaw lel uhhi. Gyokone-Insein a Saya U Myo Chit biakinn pen ama phuahtawm ziau ka sak leh USA ah tua bang dan a kilam biakinn na tam mahmah hi.\nTulsa khuasungah Arkansas gun luang aa nisuahna leh nitumna mun a khenna dingin a hi zongin, Jenks khua tawh a khenna dingin a hi zongin gamgi khat in luang hi. Tua gun pen meitei gun bangmah in bangmah in Tulsa port of Catoosa khen khit ah kizang thei lo hi. Tua Arkansas gun pen 1.2 billion dollar bei in tui tawm pen hun na lengah Mississippi gun tawh kizom sak in New Orleans khuapi dong gunkuang tembaw a paisuak theihna dingin vaihawm uhhi.\nTua bang in pai suak thei hi leh gamdang pan van pua gunkuang tembaw Tulsa Port of Catoosa dong pai thei ding aa, Tulsa khuapi pen nasia takin hong khangto mahmah ding gelna ahihi. Ahi zongin Tulsa Port of Catoosa leh Mississippi guntui maitang pen 420ft tak kilamdang mawk ahih manin abanban a paisakna dingin mun 18 ah tuicingin tuikhakna leh tui honna kongpi (lock & dam) bawl kisam hi. . (Suez Canal bawl dan mah). Hih a nasepna sungah a sep taktak ciangin a ngaihsutna sangin nakpi takin sum bei ding leh sep ding tam zaw tham ahih manin kituak sa lo in kidin khawl kik nop hun zong om hi. Lungkia tuan lo in sem teitei uh a, sum bei vekpi 1.2 billion dollars tawh man siang thei ngawngaw uhhi. Tua project min pen ”MacClellan – Kerr Arkansas River Navigation System “ kici aa, 1971 kum June 5, ni in President Richard Nixon in honna zong nei khin hi. A taktak in tembawpi taktakte zong pai thei tuan lo a, boat golpite tawh amai pan ahi zongin a nung pan ahi zongin van puakna barge golpipite giat ciang bang kai/sawn in a kipaisak ‘towboat’ kici vive kizang ahihi. Tua ahih manin gamdang pek pan New Orleans tembaw khawlna dong hong kipuak vante akipan Chicogo lam pan a hong lut vante ahi zongin tui lam vive tawh ahon a hon in kinawn ahih manin Tulsa port of Catoosa tembaw khawlna pen akum a kumin hong khang to hanhan a, Tulsa khuapi ii khantohna tuinaakpi hong suak ta hi. (Ref: National Geographic – August 1971 page 156-7)\nTulsa khua-ah Ciimnuai Zomite a tam pen tenna munin kigen aa ka tun tungin a milip in 300val acihna pan kum khat sungin state dang pan hong pempem tawh kum 2009 ciangin 600 kival ta ding ci uhhi.\nPrevious: Numei te ki lametna…\nNext: Kelpi ~ Hau Za Cin


url: =Maipuang ~ Hau Za Cin :: ZOMI DAILY\nposted on 26 January 2016 at 10:25 am Lomkholna: Article, Hauzacin\nInn lamah lim i sak hetloh, i lunggulh khollo, i gong hong su kha khollo a i ngaihsut Maipuang pen gamlamah kiduh mahmah se hi; mite in duh mahmah se hi. Bang hang ahi tam? Inn lam ah i tha gim, i nek limlo, i pumpi in vitamins, proteins, carbohydrates, fibre, etc kisam zaw diak a, tuate a omsak dingin mehlim, annlim kisam hi. Mehlim annlim i cihte pen a ciil mahmah, a lim mahmah, a khum ngaungaute hi a, a tuate tata tam manin a peeng, a mawl, a limlo, a khumlo a allo cihte pen tawm manin kilunggulh khollo hi.\nI gong hong su kha khollo ahih manin. Bawng guh tui khawng hawp diahdiah leng nuam kisa hi. Aksa tui khawng haipi tawh duut keuhkeuh leng i lungsim zong khang hanhan hileh kilawm hi. Niangtui khum mahmah (Singngat Special a cih dante uh) dawn leng i ciltui naang pan hi. Voksa thau pet miatmiat leng i lawp kam a, Mizogam bang hileh Nipini zingsang hipha diak hi.\nAhi zongin maipuang khawng, maiteh khawng, mai khawng pen ne leng hi thuamthuam hi. I gong hong vut vetlo hi. A limna zong kitheilo hi. Anthultui, sianmawng tui hawp tawh kibang lel a, a limna omlo in tangmai nek, tuisik dawn tawh kibang lel hi. Tam mahmah a, i gawl sukhalo in tum suk suak hi. I zuntha leng bei hiau tawh kibanga, i gil domlo in, i lawp kamsaklo hi. Sushi nek tawh kibanga i gilvah pongin a limna kithei mello hi.\nA pawng mahmah a duhte adingin lim a, a khum a al, a ciil duhte adingin cihtaaklo hi. Damloh ann kam limloh ciang kine bek a, tualo ki lunggulhlo hi. Mehzuakna ah zong ki en masa mello hi. Khuapi ah bel sa meh ding ciang ‘mehtui ding’ in kilei theizaw diak hi. Tualo pen kithupisim mahmah masalo hi.\nGamlamah pen innlam banglo in mite in a lim a al na ne den uh ahih manin a mawl tata na duh uh hi. A ciillo, a peeng, a pawng theithei na duh uh hi. A kisap zawk man uh hi kha ding hi. A pumpi tung vuah vitamins, proteins, carbohydrates, etc cihte kisam nawnlo bek thamlo tamlua zaw, above limit ahih manin a khiam dinguh kisam hi. Tuate a khiapna ding un a tam theithei, a mawl theithei, a allo, a khumlo, a pawng theithei a nek uh kisam hi. Tua dingin maipuang, mai, tangmai, vaimim, ankam, etc cih bang na ne zaw uh a; bawngsa/guhtui, voksa, aksa, etc cihte na nunungsak uh hi.\nInn lam ah vok ann in i koih, i lim nek nop melloh, a dang om peuh leh i nunungsak den Bal, Kawlkai, Hakai, Mai, Vaimim, etc cihte pen gamlam ah na niam koih tuan hetlo uh a, Hotel lian leh ann nekna thupi a kigente ah i nek khak sunsun ciang hong pia nuam phadiak uh hi. Lungsim ah ‘hihte ko inn lam ah vok ann in ka zatte uh hiven maw’ kici simsim hi. Hibang duh leng hilai hong pailo mah diveng maw kici nuam phial hi.\nA huan dan sem uh ei a tawh kibanglo a, en, inn lamah a lim theithei ding ciin sathau neih sunsun tawh kang, ci bung zuut lianga ci-al sawh; amau a mawl theithei dinga tuisik tawh tuihuan, ci sawhlo talailai! Na teei ei!! Ankam khawng huan min mahmah cih omlo, tuisa sungah khah in ne ziau, zil guatguat, vok anne banga kikhai ging guapguap leltak. Sialnek hilel ve hang aw, a sial in kine himai, lamdang, lamdang, lamdang, limdang….\nPawlkhat leuleu in maipuang tui pen mehtui dingin belpi tawh huan in kongkhak gei ah tung kiukiau lel; aktui sukham in khah, aktui gim, ak gim nam pian philphel lai. Pawlkhat leuleu in maipuang pen a tawn in at in bekan vui ah diah in kangkeu in, a bekan teng kaang in a maipuang pen kaanglo a min hilhial leuleu. Pawlkhat leuleu in maipuang pen cikhum tui ah diah in a vekpi a cikhum khal (sugar cake) suaksak tazen uh; khum lua, limlua…\nInn lamah maipuang pen lo lai ah tuuk euau a, kipua nuam mello hi. Khuk leng zang vanglak a, lo lu pan lo taw tung baih mahmah hi. Mai zong tua bang mah. Pua leng gik mahmah a, meet leng lah lawmthaw mahmah, a sung hawm heuheu hi. Tui bekbek hi a, tui bek puak sang tha hong pia ding a gikzawte kipua nuam hi. Inn ah phelkham in Nipini sun ann dingin kihuan leh zong a ne nuam mel omlo, a duh mel omlo, a tawpna ah vok ann bel sung lam mah kidenna ahih manin a gim a tawl thaman hetlo tawh kibang hi. Ahi zongin ei vok ann pen mite meh mantam, meh duh pen na suak ta leuleu hi.\nA mun a kibatloh man hi. I kisap a kibatloh man hi. I pumpi sungah a kisam nek ding akibatloh man hi. Amau nek ciang ‘ko vok ann’ te pawl ne hi uhteh cih theih tuanloh a, amau nek noploh bawng thau leh vok thau, ak thau te inn lamah lim i sak penpen te na hi leuleu hi. Amau tuate saban/ soap/ satpiang bawlna in na zang ta leuleu uh hi. Khanna kibanglo, duh leh deih kibanglo, a hoihzaw a siazaw cih om theilo leitung ah i teeng hi.\nInn lamah zanggam kimu nuam ah, gamlama te in mualtung na mu nuam uh hi. Inn lam ah mawtaw kimu nuam a, gamlam ah ganhing khawng peuh na mu nuam uh hi. I muhmuh lohte a kimu nuam hi a, i nek khak lohte a kiciam nuam hi. I ngahzawhlohte a ki eng hi a, i phaklohte a kigensia hi. Aklui mulo a nungak tangval om dinga, inn lam ah bel aklui akpi tawh kiteeng khawm hi. Inn lam khua lamah mawtaw tuanglo a teek, si om dinga, gam lam ah zong bawngpi bawngtal mulo a teek, si om ding hi.\nNek bangbang nekhawm, dawnkhawm a innkuan kithu tuak diamdiam om dinga, nei euau napi annkuang umkhawm ngei vetlo zong om ding hi. Maipuang a ham ciang a pua lam kaang pheuphau a, khoih leng i khut kaang pheuphau ahih manin inn lam ah ‘powder’ kici se hi. A powder taktak lei ding, neih ding hamsa mahmah leuleu a, nungakte bang powder leisak leng, i zin ciang puak leng hong ngai tuam tawh kibang hi.\nMaipuang na ne a sa meh na ne zongin na pumpi in a kisap ahih nakleh lim na sa ding hi. Tua hun ciang ‘mehlim ka cih aksa, limlo ka cih sianmawng tui’ cih – Tarzan la awkaih a na saksak pen hong kilamdang ding hi. Hau Za Cin\nPrevious: Tulaai Leitung Thuthang Tuamtuam Updates January 25, 2016\nNext: Nupate’ theih ding\nRev.Dr. Simon Pau Khan En Nuamtuam ta hi\nKoppih zon’hun ~ Lengtong Pauno


url: =Syria ah tunglam panin Turkey galkap 3 kikaplum, Turkey in Syria ngawh ~ TK Lian :: ZOMI DAILY\nposted on 25 November 2016 at 7:48 pm Lomkholna: News, Syria, Thangkhanlian, World\nNov. 25, 2016: Turkey galkap ten zan zingsang 00:30 GMT in tung lam panin galkap thum hong kikaplupsak banah sawm in liamna tuak a, Syria galkapte hi ci-in ngawh a, a kikapna bel gen lo uh hi. Turkish news media Syria leilu lam-a om Al Bab khuapi hi ci-in gen hi. “Hih pen Syria galkap ten Turkey galkapte a thah masakna uh ahih manin buaina nakpi takin kibehlap ding hi,” ci-in Jazeera reporter Osama Bin Javaid in Syria-Turkey gamgi Gaziantep panin gen hi.\nAl Bab khuapi pen mun poimawh mahmahna kiim “strategic area” hi a, Syria leilu lam Turkey tawh kigamgitna mun-a om hi a, ISte khuapi Raqqa leh rebelste hatna Idlib zuatna lampi ahi hi. “Tu zingsang tungin bel Syria kumpi gum pro-government websites kici ten ISte suamna hi ci-in gen uh hi,” ci-in zan in Osama Bin Javaid in gen hi.\nTurkish prime minister’ zum in zan a governor administrative building ah car bomb kipuaksak leh Syria galkapte kikaplupna thu khahkhiat (broadcast) lohna dingin news tawl khat sung a kikhakcipna dingin thupia hi ci-in Supreme Board of Radio and Television (RTUK) in pulak hi.\nSeptember kha-in zong Syria leilu lamah ISte leh Turkey galkapte kikaptuahna Turkey galkapte thum a sih banah khatin liamna na ngei ngei hi. August kha in zong Jarablus ah Turkey galkapte tank kisuamsak a, galkap khatin sihna na tuak a, Turkey in Kurdish YPG galkapte hi ci-in ngawh hi. Syria ah Turkey galkap sagih a sihna suak hi.\nAugust 24 in Syria kumpi phalna om lo pi-in Turkey in Syria ah galkap sawl a, “Operation Shield Euphrates” galdona ci-in ISte leh Kurdish YPGte dona ding hi ci-in pulak a, US galkapte leh Syrian rebels Free Syrian Army (FSA) kicite tawh kipawl in, Aug. 24 in Jarablus khua ISte khut sung panin laksak pah uh hi. Ahih hangin Turkey ngimna lian pen ISte do ding hilo a, Turkey gam-a Kurdish rebels PKK kicite leh YPGte kipawl hi cih ngawhna tawh Euphrates nisuahna lamah YPGte a lut ding a dal nop man hi zaw hi.\nTu dong Turkey leh Syria galkapte bel kikaptuah nai lo uh a, Syria leilu lam-a rebelste hatna munte Turkey galkapte a hun khop om uh hi ci-in Al Jazeera reporter Javaid in gen a, ISte khut panin Jarablus a lak khit ciangun ISte ukna Al-Bab nawk in la uh a, tu-in Syria gam-a rebels tuamtuamte kipawlna leh Kurdish rebelste tam mahmah SDF kicite ukna Manbij lak ding a ngim laitak uh ahi hi.\nSource: Al Jazeera News And News Agencies/ Thang Khan Lian\nPrevious: Iraq ah Suicide Bomb puak, mi 100 kiim in sihna tuak ~ TK Lian\nNext: Malaysia ah papi khatin atanu buan in naupaai, kha 7 phakhin ~ ZD


url: =Christmas idawnkhak lungdam ko ni (Christmas Message #2) :: ZOMI DAILY\nposted on 26 December 2015 at 8:01 pm Lomkholna: Christmas, Khawmpau, News, Zomi\nLaaizom sanggam teng aw Pasian thuzui mite in eite onggum ding a mihing bang a ongsuak Topa Zeisu suahpawi idawnkhak peen lungdam iko mangngilh kha hiam?\nTuni in khat vei idinmun lungngai phakik dih ni. Christmas peen kidawn ciatnapin idawn dan, idawn na mun leh idinmun ciat kibanglo hi. Pawlkhat ten thong inn sung ah dawn uha, Pawl khat ten Zato inn sung ah dawn in, Pawl khat ten Vanlengtung, Pawkhat ten Tuipi tung, Pawlkhat ten nasepna ah,Pawlkhat ten misi inn leh hanmual ah cihbang in kidawn ciat hi.\nDawn veve lak ah thong inn sung khawng, Zato khawng leh Hanmual khawng a dawnpeen asin ngei ten thei ding a nuam lawmlawm samlo hi. Asuk sia zaw khat om a tua in zu mun sa mun leh paktatna mun te pan adawn omlaai hi. Christmas ni mahmah in mi tampi takte ahangtuamtuam tawh si nuam in sihna aw koi ah om nahiam ci in kap ngeungeu kawmsa in Christmas adawn zong om hi.\nHih Christmas adawn veve dinmun kibanglo te tawh idinmun tuni kisitpha kik ni. Gilvah,Cidam leh lungnuam kawmsa a Christmas ongdawnsak Topa tung lungdamlo ding ihihiam? Dawn nuam mahmah napin adawn khalo zong mitampi tak om uhhi.\nBrunei gam i milip lakpan 9% peen Christian hi a, Chrismas pawi abawl khak uhleh $20,000 liaukha in kum 5 sung thong ah khumding ci in Brunei kumpipa Sultan Haji Hassanal Bolkiah in December kha kipat in taangkokhiat na leh thukhun kipsakna nei ahihman in Brunei a i Chriatian pih te tuni in kap ngeungeu in khituu naptui tawh kidiah uhhi.\nAma suahpawi te suakta tak a ongdawn sak Topa tung lungdam na kokhial lo in tuni a kipan i innkuan sung ah,Ipawlpi sung ah imimal nuntaakna ah Lianpeen sakding hihang.\nLate 107:1 (Topa tung lungdamko un)\nPrevious: Nigeria ah Gas puakkham, mi 100 val si\nNext: Khitui Gospel Silver Jubilee nopcitak kibawl


url: =Kei zong Crusade ka va pai a… ~ Zomi Quavadis :: ZOMI DAILY\nKha khat sung bang Crusade kibawl ding vai nasia takin Facebook sungah hong kitaangko a, tua Crusade bawlna dingin mimal leh kipawlna pan huhna sum a khiazote min leh khua zong hong kigelhsuk ziahziah hi. A ni ding bang ka ngaklah zo liang hi. Crusade cih kammal pen kei theihna ah Protestant hong pianma pek a kammal kizangh khinsa khat a hihi. Tua hunlaiin Christiante leh Muslimte kinaak do mahmah uh hi. Tua kidona pen Christiante in Crusade na ci uh a, Crusade sungah a kihel Christian gaalkap hangsante pen Crusaders kici hi.\nCrusade ni hong tun taktak ciangin ka omna pan Taxi saap liangin ka pai hi. Amun ka tun ciangin Crusade pai ding bekbek Hallpi kongmai ah mi na dim phengphang khin uh hi. Lut pah lo in agaal pan tua mipite ka en phot hi. Mipite kizep kipuah dan ka muh ciangin Crusade a om ding lam na za khol kha lo bang hileng “Hi vengah Night Club thupisak ve uh e” a ci kha liang ding ka hihi. Hallpi kongmai ah mi hong tawm pian tak ciangin kei zong ka lut phei hi.\nBombi kigaak leh niiksing teengte ven khit deuh phet a lut phei pah ka hihmanin a kizepna gim namtui vangvang teng huih lakah na thaam a, tua teng ka diik phei kawmkawm hi. Hallpi sung lutsukna kongpi kikaalah mun awngpi khat na om lai hi. Tua sungah Crusade Fund zonna ciin Crusade puan na kizuak a, a deekdeek tawh, a dawpdawp tawh, a kiphumphum tawh mi honpi khat mah na dim phengphang lai uh hi. Crusade puan khat na lei khin ka hihmanin kei bel ka lut suak ziau hi.\nHall sungah Usher te’n maitai takin nong na muak pah uh hi. Tutna hong piak sawm mah uh hiven, ahihang kei deihteelna tawh anawl khat ah dingin Stage tunga P&W makaite lasak leh laam ka en hi. Tulai pau leh “Heavy” peuhmah uh hi. Cidam mellote adingin P&W makai hih ding pen a ngap huai het lo na hi mawk hi. Lawp lua uh ahihmanin Stage tungah kaanteh kaan bang liang uh a, khitui naptui luangsa in taai in diang ziahziah uh hi. A Mike bang uh hong viik uh ciangin ham vauvau liang hi.\nA khut viik bang un Davuih in sailing zangh se lo in Goliath na viik hileh tuuk zo mahmah in um ingh. Mipite zong diang ziahziah uh hi. Ka geia ding pa bang khua-ul taak datdat liangin diang a, kei a kihem in ka na buai hi. Amah lah gol ahihmanin a dian kawmin ka khepeek khawng hong tuansuk kha leh kaal khat sung ka thuak khop a ngah ding ka hihi. Kei zong ka hihna ciacia tawh ka diang leklek hi!\nP&W hun hong bei a, thu zaaksakna leh a tuamtuam hong kizomto in, a tawpna lam ciangin mimal lasakna hong om hi. Tua khit ciangin Kawlgam pan sum tampi beia kisam thugen siam khat hong dingto in thu hong gen pah ziahziah hi. A thugen kawmkawm in mipite nuisak, kap sak, awng sak, diang sak ziahziah thei mawk hi. Thugen a man kuan ciangin Gup ngah kitel teng leh Zeisu gumpa honpa in a sang thei teng sap khiatna hun hong bawl hi. Hi mahmah lamdang ka sa hi! Mi honpi a mailamah pai phei pah zanghzangh uh a, tutna teng bang hawm gai dektak phial hi.\nA pai teng pen naupang hi lo in, nungak tangval leh nupi papi teng hizaw lai uh hi. Ka ngaihsutna ah “Guai aw, Christian a kicih zawh kum 100 a val khin hi liang ta, tu a Gupngah kitel pante leh Zeisu honpa gumpa a asang thei pan teng biakinn a kikhawm tangtang, sumpi leh sehsuah piak a thanuam teng lah himawk uh a! A beisa hun in bang peuh ngaihsun uh a hi tam!” ka na cici hi. Bangbang hileh hih pen Crusade paizia hin teh cih tawh ka kihehnem mai hi.\nHih Crusade ka paina tungtawn a kei leh kei ka kidot thu pawl khat pen;\n1). Ih upna leh san dan a tuamtek hinapi bang hangin Crusade hun bek ciangin biakinn khat zangh khawm thei se ih hiam?Crusade loh hun sungin zong hanciam leng e…\n2). Ih puatham kizepna leh biakinn pua ah Pasian a neilote banga ih nuntaak ih khuasak hun a om zel sam hangin biakinn sung ih tun taktak ciangin ih lungsim kiukhat pan Pasian kilunggulh mahmah veve hi…\n3). Pupa khanga biakinn sung tung dente ih hihangin Pasian ih neih taktak hun pen na sawt nai het lo hi….\nTaxi tawh ka ciahna lam tawntungah a tunga thu teng leh a tuamtuam tampi ka ngaihsun kawmkawm hi. Nidang laiin Christian ten Crusade pen Zeisu a um lote lakah na kibawl uh a, tuhun ciangin Crusade pen ei Christiante sung mahah a kibawl na hizaw ta hi. A bawl huai mah na hi takpi ta khong hi!\nPrevious: Zomite Laisim Hun Ta! ~ Pau Khan Kap\nNext: Abraham’ Thupha Nam 7 ~ Pu Thangboi\nMang Khup says\nPiangthaksa a ih ngaihsut mi tampite tua banga, a lungsim a sukkhak deuh ciang gupna ngah ding a hong ki ap phapha te pen, a tamzaw, Hot khiatna ngah taktak ding Kha muanna a nei nailote hi thei kha ding hi. Kha in hong lawp saka, thu in hong kipsak hi. Pasian thu laigil upna leh manna Khamuanna ki ngah thei bek hi, cih kei muhna hi.


url: =Zopau vai (Part 1) ~ Lang Khan Khai :: ZOMI DAILY\nZopau vai (Part 1) ~ Lang Khan Khai\nposted on 18 May 2020 at 12:31 am Lomkholna: Langkhankhai, News, Politics, Zomi\nLST leh labu teina kampaute & Minam Picing Hihna Masuan Holimna – Tu laitakin U Kapno – Pu Kap Khen Pau in Teizang LST tei sawm hi cih thu kigen ngeingai hi. Hoih asa a om bangin hoih asa lo zong om hi.\nAmah pen Zomite sung a kuama phal loh leh kuama theihnat loh, mipi linglawngsak thute asemkhia zel khat hi cileng kikhial lo ding hi. Asia apha sangin mipi lungphawng keh alinglawngsak ama nasep pawlkhat en leng –\n1) Sr General Min Aung Hlaing – Chin Hero apiakna hangin mipi lingphawng a, galkapte tung ah mi khempeuh aheh laitakin hih bang ava piak mawk, bang ngaihsun ahiam ci-in amawhsak om a, ama dawnna ah Chinmite in phattuamna khatpeuh ingah khak leh cihna hi ci-in dawng hi. TEDIM – Zomi min tawh apiak ahi hi.\n2) Chin state Minam Puangawm – Chin state khuapikhen 9 sung a minamneu tuamtuamte ngeina puan khempeuh gawmin puan nam khat suah a, hoih asa omin hoih asa het lo, kisam asa lo zong om hi. Amawhsak om a, ahi zongin Chin state kumpi ah vapia a, silh lia lian uhi.\n3) Teizang LST vai\nAma nasepna thupi tampi om kha ding hi. Atom thei pen dingin hih nam 3 igen ding hi. TEIZANG LST tei ding akipat sawm ciangin – Zomi khenkham ding a kipan hi. Sizang LAT leh Zo LST hangin amaute gel tawh kithutuak thei nawn lo hi hang, kisam lo hi\nTeizang kampau ka hih hangin Teizang LST bel zang het kei ning\nSizang LST, Zo LST a om leh Teizang LST hithei lel mah lo ding hiam?\nPastor or LST sinna kician nei het lo khat in LST TEI MAKAI cih pen ahi ding mah ahitam aci zong om hi.\nLST TEI pen LST sang kah kul kei, Zolai itheih nak leh akitei thei hi aci bilbel zong om hi.\nEi Pianpih Awkaih tawh LST tei pen ahi ding mah ahi hiam,\nIh gam leh iminam in phattuampih zaw ding hiam?\nOr Minam sung buaina hizaw ding hiam?\nPianpih Awkaih tawh LST kitei thei lua hi. Awkaih nei mite ciaptehna zomg ahi hi.\nGam leh minam cih pen nam khat bek hithei lo hi. Minam tampi, Pau tampi kigawm gam kumpi khat ahi hi. Ih gam leh iminam in aphattuam pih ding hiam cih tawh kisai ngaihsut phat kul mahmah ding hi.\nBible Society nasep khat khang ahih manin amau khaktan lo ding uhi. Minam tum, kampau tuam vilvel ahihnak leh mi 1000 apha zongin LST teisak ding tavuan inei a, mi khempeuh in ZEISU amuh ding kisam hi ci uhi.\nTua ahih leh, Pianpih Kampau tawh LST TEI pen kampau neite in zomg phattuampih ding hi. Gam leh minambup ahuam ding kampau ahih kei leh phattuampihna tampi om lo ding hi.\nTua ahih leh, koici bangin kilemtuah thei ding ihiam? Zomite sung ah Minam vai kalsuanna ah nam 2 om hi. Tua thu nih lak ah koi pen tawh ipai ding hiam?\n1) Zomi Council\nIndia ah KAMPAU kitheiteng amau Pianpih Kampau zui TRIBE Recognition tawh ZC ah kipawl uh a, Avekpi un ZOMI COUNCIL member hiciat uh a, Tribe President pen ZC ah Vice Chairman dinmun ah teel kulloin Vice Chairman hipah uhi.\nDotna- ZC in Painpih Pauzui Tribe kigawm ZOMI ihihna ah buaina koici bangin om hiam?\nZomi Council Tribe memberte – Paite, Vaiphei, Simte, Tedim-Chin, Kom, Gangte, Zo, Mangte .. cih bangin atuamin Tribe Council ( amau cihdan leh NAMBING) nei ciat uh a, Tribe president pen ZC Vice Chairman hipah hi.\nAhoihna – KAMPAU zui a kipawl hiziau ahih manin kipawlna ol hi. PAUTANG ah buaina om lo, ei kampau ciat zangin kithei lel hi.\nAhoihlohna – Tribe mimal atamte hamphatna hi a, adangte khasia thei veve hi. OR\n2) Kawlgam Zomite in 2014 Census ah TRIBE bulphuh lo, MINAM PICING khat hinuam zaw ihih manin TRIBE beisak zaw leng cih GZA Khawmpi thukimna bangin Misimna ah 914 – ZOMI cih agelh Zomi alang sangin tamzaw ding hi ciin kigen hi.\nTua hileh Tribe tawh buaina avengsa hi ding hi cih muhna tawh hibangin minam neuneu a kikhen lo a, MINAM 1 ah kibopkhawmna thupi ngaihsut hi. Tribe code ah gelh leh CHIN minam suak ding ahih manin CHiN imin man lo izatzat sangin ZOMI mah kicipah leng lamzang zaw ni cih ngimna zong ahi hi.\nKawlgam Zomite sung ah Pianpih Kampau zui minam neuneute – Zo, Tedim, Dim, Guite, Vaiphei, Teizang, Saizang, Ngawn, Hualngo (Lusei, Mizo) …\nAhoihna – India Zomi Council nuai a KAMPAU tuamtuam kipawl a, ahun ciang a lah kisiatna omte leh mimal atamte thuthu ahihna kiam ding a, kilemna tamzaw ding hi.\nAhoihlohna – Pianpih Kampau beimang thei ding ahih manin Pianpih Kampau mah kem ni aci pawl om hi.\nAtung a igelhte etkak theih ding a ka gualh ahi hi. Tua ahih main ZOMI sung ah kilemna tawh khantohna lam imanawh theih nadingin Thu NIH lak ah koi zangzaw ding ihiam?\n1) NATION SYSTEM\nGZA 2014 thukimna bangin MISIMNA 2014 ah ZOMI cih igelhna ah Tribe tuamtuam om losak ding ahoihzaw ding hiam?\nTRIBE din kul lo, BEH nei khin ihih manin Kampau zui a kipawlna ah buaina tam theizaw hi cih amau muhna hi.\n2) TRIBE SYSTEM:\nZomi Council India kivaipuak bangin ZC nuai ah KAMPAU tuamtumte amau pu zui-in asan bang un Kawlgam Zomite in zong Pianpih KAMPAU zui a TRIBE dingin Zomi Council – Myanmar ah ikipawlzaw ding maw?\nSizang leh Zo om khin ahih manin amau pau ciat abei loh nadingin adangte zong amau kampau zuiin kipawlna nei-in Zomi Council – India bangin ei zong ZOMI COUNCIL – MYANMAR ah idingzaw ding hiam?\nKikum dih ni. Anih tuakin ahoihna ahoihlohna om ciat hi. India leh Kawlgam zong ikivaipuak dan kibang leh nuam zaw thei ding hi. India ah Tedim – Chin akicite sung ah Teizang, Saizang, … atuamtuam om uh a, LST pen tu a itawi oen bek zang uhi. Tua alote in amau kampau ciat tawh nei ciat uhi. Sia Lang Khan Khai\nPrevious: MP khat hileng… Siama Ning Khen Cing (Dagon University) thugenna\nNext: Zomi te mailam kalsuan ziading holimna ah Sister Cing Khawm Niang thugen\nGambia President thak Burrow agam ah ciahkik ta khongkhong ~ TK Lian\nSingapore ah innteknu athatlum Myanmar innteng Zin Mar Nwe pen sihdan kipia theiding


url: =ZOFATE KHAWMPI - HAKHA\nZofate Khawmpi ... ci in Lianthang Jasuan in facebook ZomiDaily group ah October 24, 2014 ni a ong post ka mu a, ka lung hihmawhna man in Zomi mimal khat ciat in ngaihsun khawm mahmah ding ka lunggulhna tawh ZomiDaily a mukhalo i om khak leh ci in hih thu ong khak kahi hi.\nMIZO STUDENT UNION leh CHIN STUDENT UNION ten Chin state khuapi Hakha ah ZOFATE Khawmpi nei ding ci. India, Bangalades, Burma gam thum a teng ki mu khom ding ci uh. ZOMI SIAM SIN te a ki hel tam? Tualai ah Mizo pau ki zang ding ci lai uh hi.\nHih a tung a teng leh man (photo ) belhthuah in a post ahi hi.\nEi Zomite' ading in,\nThupi lo cih theih taktak bel om kei. Ahih hang, ei sung ki pumkhat zo lo pi khawng in kitulmawh masak denkeei pen deihhuai masa kei. Ei kipumkhat photphot ni. Tuaciang milak ah thupi pan ding hihang. Hihbang hun leh thu le la a om ciang Zomite lak ah Minam bup huam zolo pi khawng, General without Army ut i om pahpah pen dongkholh mahmah hi. Tua in i Minam ki thutuahna a kipan, Minam kalsuanna, atawpna ah i hamphatna ding dong in tampi ong su nawngkai in ong khaktan thei zelzel ahi hi. Democracy diktak tawh Kawlgam kicvaipuakna ong bucing hileh a sukkhakna ama lian deuhdeuh lai ding ahi hi.\nTua ahihman in, I minam leh I gam mailam ding saupi khualna tawh Zomite' lak ah General Without Army teng hahkhiat a kul hun, hepkhiat a kisap hun ong tunkhak ding ka patau sim gige hi.\nGZA Makai Siapite' kiang ah thu ka gen ngei a... I minam ading in ma lianpi nong tutpih ding uh nakpi tak ka lam-en uh hi. A zenzen a bangmah nong tut kei uh leh khangthakte in nidang ciang in " Thanoknu' luhzawh loh kuan luhzo ding" ... kici khading hi. Ahihhang, minam leh gam vai khawl tuanlo in kisem veve ding a, tuni a no siapiteng makaihna tawh nui lingling a iseptheih thute, khangthak te'n si le nai tawh asep hun uh ong om khading hi.... tu a i nasep ding pen i minam sung ah " Revolution ( in all aspects ) by means of nonviolence" hi .... kaci hi... General without Army teng by force tawh i hepkhiat, i hahkhiat a kulhun ong om tak pi leh... hih siapite kiang a kagen kholh thu ong tung takpi ding ahih man in a dah sim gige kahi hi.\nKawlgam hun kikhelna kal ( pace/speed ) tawh kizui in Zomite' lah ah zong hihthu ong tun dinghun anai agamla khuahun ong kihei ding hi.\nSim leh mal, suah leh tum tuipi mong dong ah a om Zomite' Kipawlna tuamtuam, Party tuamtuam makaite, Biakna Pawlpi siate leh Minam it a avei velvel mipi aham amoi in ngaihsut huai loding hiam?\nGam leh Nam itna hang a mimal muhna leh ngaihsutna hi.\nZomi itna sung ah,


url: =Shan gam gal kidona thuthang tomkim ~ Tedim Post :: ZOMI DAILY\nposted on 23 November 2016 at 10:36 am Lomkholna: Myanmar, News, TedimPost\nKawlgam leilu lam Sen gamgi Shan State sungah gal kidona pen November 20 ni pan 22 ni dong tawlnga loin nasia semsem a, Muse khuapi nangawn daai khipkhep bek hi, cih kiza hi.\nA beisa September leh October kha pan kipan kha nih val bang Kawl galkapte in Shan gam leh Kachin gamah galvanleng nangawn zang a gal hong sim manun KIA (Kachin Independence Army), MNDAA (Myanmar National Democratic Alliance Army) , TNLA(Ta’ang National Liberation Army) leh AA (Arakan Army) galkapte kipawl khawmin Northern Alliance min tawh Shan gamah gal maithak hongin athuk kik uh ahi hi. Galkap len leh palik lente mun 11 ah thakhat thu-in buluh uh a, galvan koihna phualpi khat leh galvan tampitak Kawl galkapte khut sung panin laksak uh hi, ci hi. Kawlgam leh Sen gam kizopna lam lian pen zong kikhaktan phot hi.\nA beisa ah mual mi thautawite pen gamsungah om hithiat uh a, ahi zong Kawl galkapte in gam sung dongdongah gal hong pan se uh ahih manin tu-in Muse khuapi sung ciang dongah akuankhia ta, hong kipholaak danin kigen uh hi.\nNorthern Alliance te gen zomna ah, “Hih tawh kisai-in kikapna khawl ding leh khawl loh ding pen Aung San Suh Kyi leh Galkapmang Min Aung Hlaing te tungah kinga hi. Gam vai hoih tak kiho ni, hong cih uh leh kikhawl pah lel ding hi. Kawl galkapte in na khempeuh thu khempeuh amau’ deih bangbangin a kawng heek ziauziau uh ahih manin tua akilungkim lo hi bek hi,” ci-in gen uh hi.\nDaw Aung San Suh Kyi vaipuak neihna Nay Pyi Taw zumpi panin tutung civil mi Kawlte khat a sih ciangin taangko pah daidai uh a, Kachin gamah Kawl galkapte in mi tampi thah leh mat athuah lai-un bel kam khat beek pau loin om dide bilbel uh hi. Hih in mual mite lungsim na sak mahmah ahi hi.\nPawlkhatte in NLD lungsim tawng taktak kitel ta, ci-in mailam Kawlgam pianzia ding telmun om nai lo dinmun ah ding hi, ci uh hi. Tua laitakin Kawl galkapte in warning pia khin napi a kap ngam het loh Wa galkapte in hunsau kido nadingin ka kiging khol khin uh hi, na cici uh uh hi.\nHih gal kikapna hangin Sen gamgi ah gambeel mi 3000 val pha ta a, Sen kumpi in hoih takin an vakin na kem uh, ci hi. Galkap leh palik kigawm mi 8 si hi, ci-in kumpi thukizaknate ah suaksak uh hi. A taktakin galphual ah asi aliam tam zaw dingin kilamen hi.\nSrc&credit: VOA/BBC/Irrawaddy/Mizzima/ Tedim Post\nPrevious: Twitter tungtawn in Malaysia gammakai agensiapa in RM9500 liautuak ~ ZD\nNext: Syria galkap te’n Terrorism siansuah nading in galkap thakkhat phuankhia, kidona nasia ~ TK Lian


url: =Tawpi (Lion) Thu ~ Thu Tatuam (Siyin News)\nTawpi (Lion) Thu\nMonday, May 18, 2015 Pathian Thiamsa No comments\nTawpi (Lion) te sia scientistte in ngeaungaw nam sung hel uh hi, ngeau nam sung pan alianbel aniina hi. (Akhatna Sahang) Ngeau namdangte taw tengat tu in social zaw uh aa, khat le khat kiliak, kinam kimai, kizuut thei uh hi.\nAtalte sia 180 kg (400 lb) ngit aa, apuite sia 30 kg (290 lb) ngit hi. Angitbel tawpi tal khat sia 375 kg (826 lb) ngit hi. Pi 3.9 bangh sang in, atalte ii sam sia apuite sang in sau zaw hi.\nNai khat amalaang bel 81 kph (50 mph) ahaat in taai zo ahihang ngei tatak tai zo ngawl uh in pi 36 asangna dong leangto zo uh hi.\nAtalte sia apuite bangh hi ngawl samat tu daatham in apuite ii matsa vo ne zaw ua, nikhat nai 20 sung tawlnga uh hi.\n15 bangh a kithuakhawm leh mangkangte in "pride" naa atal 2-3 bangh in kumh 3 sung uk aa, ataldang khat in a ukpiza tuu thei hi. National Geographic te chepte bangh hi le 40 bangh apha "pride" zongh om ci hi. Asian ate in "pride" namnii kikhen thei aa, apui le atal hi.\nA huuk hun khat le khat kibang ngawl in hun ciangtat nei ngawl uh aa, nau apaai ciang tha 4 bangh hi in, ano asua ciang 3 lbs. (1.5 kg) ngit thei in, ano 3-4 bangh pha thei uh hi.\nAsua zawk tha 11 aphak dong ngia, ngamui, pawlbeamte in man in ne thei uh aa, tha 11 zawk ciang savai thei in, anu taw kumh 2 bangh kithua uh hi. A pui bebek omna pride khat sung ano suak papo khat sia nangta kei ta ci'n khen ngawl uh in, avekpi in hung khawm uh hi.\nTai 5 akikhualana panh ahawkna aw nging kiza aa, apui zongh atal zongh in hawk thei hi. Sa amat ciang angawng pan cip masa hamtang uh hi.\nAfrica nisuana sangah tam bel hi in tulaitak 21,000 kiim bang nungta lai tu hi. International Union for Conservation of Nature's (IUCN) ii chepte bangh hi le tulaitak leitungbup tawpi om za sia 30,000 - 100,000 bangh pha ci hi. Asiatic tawpite sia 350 bangh nungtal lai bek tu ki umh hi.\nKumh 12 bangh nungta uh hi.


url: =Putek Samkangpa le luitui gentehna (1) :: ZOMI DAILY\nposted on 30 August 2014 at 5:12 pm Lomkholna: Article, Theihhuai\nAmah pen aneu aa kipan a samkang in a tek dong a kangsuak pasal khat ahi hi. Khuapih te in amah pen Samkangpa ci uhi. Amah pen khuasung ah a ciim, a pil, thupil mahmah khangham mikhat ahi hi. Khua kim khuapam panin mi cimawh mi genthei cihna ding theilo te ama kiang thudongin pai zel uhi.\nNikhat khuapih tangval khat lui gei aa a om Puteek pa inn ah ong pai hi.\n“Pu aw, thu khat hong dong nuam ingh”\n“aw, bang thu ahia lawm?”\n“Khuapih te in kei pen hong simmawh lua uh. Ka zawnman in hong nengniam uh. Ka mel kasa hangin hong deidan uh. Tagah lubawk bangmah theilo, mihai pa hong ci uh. Namneu pa ci’n zong hong simmawh uh. Ka lungsim zong picing in tangzai sa ingh. Ahih hang ken thuakzo nawn keng. Bang ci thuk kik ding kahiam cih theilo aa Pu aw nang kiang hong dong hi ingh.”\n“Khei aw, na lungsim picing e? bang ci thuk kik sawm na hia?” cih dotna dong kawm in phelkhai khat hong la in lui lam ah tangvalno pa hong paipih hi. Lui nawl tun ciangin putek samkang pa in tua phelkhai sungah tui hong dim in suangtum khat khia suk hi. Phelkhai sungah tuite kilok in a pualam ah buakhia zuahzuah hi. Tua khit ciangin Putek Samkangpa in suangtum a gol zaw deuh khat hong la in luitui sungah hongkhia suk hi. Suangtum a kiatna mun luitui te tawm hong kilok in a dendeuh ciang hong mangpah ziau hi.\nTua panin Putek Samkangpa in khuapih tangvalno pa kiang “Khei aw, nang lui tui maw phelkhai sung aa om tui maw? Nang le nang lui sung aa a luang tui bangin lungsim picing in tangzai hi na kicih leh bang dingin midangte suangtum neu nono tawh hong den na hangin phelkhai sung aa tui bangin letkhiat sawm na hiam” ci in hi bangin thu manpha hong gen hi.\nLuitui bangin lungsim picing in tang zai hi leh mikhat peuh i kosiatna, hazatna, gensiatna suangtum nono te hangin a ciimna, a luandan, a omdan te kikhel tuanlo ding hi.\nLungsim picing hileh luitui bangin tawmno sung bek kilok kha thei mah ding aa, ahizongin phelkhai sungah tui bangin letkhia lo ding hi.\nTua hi aa lungsim apicing mi in ama tungah mikhat i gamtat siatna hangin\na ma lungsim letkhia sak lo hi.\nlai at: Nk Khanno\nSource: Zingsol & thettancho\nPrevious: Khedan hong piak nuntakna’ thugil (4) te ~ Nang Khan Lian\nNext: Galtai mi awn thum pha


url: =Mipi mai ah Thugensiamna (Part 1) ~ AS Thangbawk :: ZOMI DAILY\nposted on 18 September 2018 at 6:16 pm Lomkholna: Article, Thangbawk\nMikhempeuh kam tawh i kihopih hi. I lungsim sungaa om khempeuh i ki gentheihna ding kambek om hi. Kampauna bek a hihi. Tua ahihmanin kampauna pen nakpitak thupi hi. A pau maimai bek hilo in kampau a siamte mite in ki it, ki ngai in, a thugen ki zanuam deuh hi. Kampau a siamte mah in lawm hau in, itna ngah a, zong minthangzaw uh hi.\nKampau siamkeileng mi’n a heh peuh hongsa in, hong lau in, hong limho nuamlo uh hi. Tua ahihmanin thugen siam mi i suahding thupi hi. Thugen siam suahtheihna ding a bulpi zawdeuh teng gelh ding hihang. Mipi mai ah thugen a siam mikhat na suahtheih nadingin:\n1. Na thugen a ngai ding mite dinmun telsawm in.\nMipil te mai ah thu khempeuh ki genthei napi laitan neilo leh muhna toi te mai ah thutampi na gen hangin telzolo ding uh hi. Na thu a ngai ding mite’n bangthu zanuam cih leh a mau bangte lunglut cih kansim in. A upna uh leh a ngeina te uh theihsawm photphot inla tua te tawh kituaklo thute gen kei in. A deihloh ding ciamnuih na genkhakloh ding kingaihsun in.\n2. Na thugen nading a mun theician in.\nNa thugen laitak guahzu maw, nitang, sunmaw zan cihte tawh a kituak ding gamtat kampau leh awsuah zatsawm in. Sun in na aw a sanglua in na genleh mite ihmutsuaksak aa zanin damtak thu na genleh mite’n ihmu ding hi. Inn sungaa thugen maw, tualpi cihdan (mun awngpi) khat peuh ah thu gen dingmaw, sang ah maw, biakinn ah maw cihte na theih ding kisam hi. Tuate tawh kituak in na gentheih ding kisam hi.\n3. Thu na genciangin thungai mite kiangpan thuhkikna la hamtang in.\nKampausakna tawh ahiaa gamtatsakna tawh ahizongin thukimpihna la in. Khutbetna bek a hiaa, otna bek a hiaa, dotna dawna tomno te ahizongin nei hamtang lecin thungai te lungsim bunzaw hamtang hi.\n4. Na deihna a tunna dingin mipil te thugente zong helzel in.\nTua in mite lungsim bunzawdeuh se hi. Na tuahkhaksa thute zong tawh mite thapia thei in. A piangtakpi tangthu tomte genthei lecin zaknop kisa, ciaptehnop zong kisa aa, thugenna in muibun hi.\n5. Na ciamnuihte zong mannei tak in zangin.\nCiamnuih na gente a piangtaktak leh na tuahkhak taktak, midangte in a tuahkhak taktak te gentheilecin mite lungsim khempeuh na ngahding aa nui na cihleh hong nuipah ziahzaih thei ta ding hi. A siangtholo ciamnuih leh midangte a sukha ding ciamnuihte tamzat kei in. A zadah om thei hi.\n6. A telnop kammal te zangin.\nGtn: Zomi te lakah a hihleh Kawlpau, Mangpau te hel bualbual kul masa lo hi. Mikim in a theih kammal mah zat ding a hihi. Kampau nawhlua kei in. Mite in na thugen a ngaihsut man dingin khat veivei dinkhawl in. Na mipi te tungah tangtak in thugen in. Midangte in a zaknop phatloh leh a ginalo kammal na zathetloh ding kisin ngiat in. Mite in a zatzat, a zakzak kammal mahtawh a lungsim uh kitam zo pen hi.\n7. Na deihna bulpi genkik zel in.\nNa thupatna ah, na thugen a lai ah, a tawpna ah na deihna, na gennop bulpi genkikzel in. Mipi te hong thuhkikna tawh kizui in na thugen a tom a sau khentat in.\n8. Na mipi te zahtak bawl mahmah lel in.\nTuapen vallua theilo hi. Thugensiam minthangte in mite neumuh ngeilo aa mithupi a hihna, a pil a hihna, a semthei te a hihna a kitelsak te hizaw hi. Mipi te na haibawl leh na kammal sungah ki langlua a hihmanin na thugen hong sangzolo ompah lel ding hi.\n9. Thungai te tawh a kibang in omthei in.\nTuabang mite’ thugen mite in zanuam deuh se hi. Thugensiam cihpen thungaisiam suakmasa hamtang ding hi. Thugensiam bektawh mipi maiah kilawhcing zolo aa thungaisiam in mite’ lungsim hupzaw thei hi.\n10. A neuno zong thupi ngaihsutsak in.\nMite hong dotnate a neupen nangawn thupi bawl inla na dawntheihleh dawngtangtang lel in. Na theihpak kei leh dam in hong dawngkik ning ci veve in. Dotna pawlkhatpen theikhin pipi a hong ki dongzong omthei a hihmanin na theihkeileh na upmawh mawk gen kei inla ‘telcian kei tak ing ei, hong kan lai ning maw’, cilel in. ‘Theikeng’ na cihna tawh na vangkiamlo dingaa, upmawh manlo genna in mihai hong tangsak hi. (azom Part 2 zong nasimsak inmaw) AS Thangbawk\nPrevious: Critical thinking & Criticism ~ Pau Khat Suan\nNext: Lai tam sim pilna hi ~ T. Sawm Lian


url: =APRIL 17, 2021 ~ MUC\nAdmin 12:31:00 PM Articles, Offertory Reading Zomi\nAdam Leh Eve in Pasian A Masak lohmanin\nI nuntakna-ah Pasian i masak ding hamsa hi. Pasian a masak lo Cain tungtawnin bang thu pelh ding leh zuih ding kimu thei hiam?\nAdam leh Eve in Eden Huan sungpan hawlkhiat a thuak khit uhteh Cain piang hi. Amaute in hamsatna tampi nawk uh hi. Adam in khua-ul luangin hamsapi-in nasem hi. A tate uh hong gol ciangin a pa nasep huh uh hi. Cain in lokho-in, Abel in tuucing hi. Cain leh Abel in a nu le a pa gen Eden huan thute limtak ngai uh hi. Amaute mawhna hangin tuuno kigawhna thu, amaute zumsel nadingin tuuvun a silhnate uh leh mawhmai a ngah theihna thute limtak ngaihsun sun uh hi. Cain leh Abel in Pasian biakhawm uh hi. A golzawk deuh uh ciangin amaute nasepna sung pan a hoih penpen tawh biakpiakna nei uh hi. Abel in\nTuu thau penpen biakpiak nadingin pia a, Cain in ahihleh a khawhsa khaigahte tawh biakna pia hi. Pasian in Abel biakpiakna sang hi. Ahizongin Cain biakpiakna sang zo lo hi. Cain in Pasian tung bek hi lo, ama nasepna tungah heh hi. A sanggampa Abel tungah a hehna pulaak hi.\nNawlkhinna pen mihingte in i deih het lo khat ho; thuak hamsa kisa ciat hi. Mite hong nawlkhin ding ki-ut lo hi. Mite nawlkhin i thuak loh nadingin i sep theih bangin kikalsuan hi. Nasep khat peuh i ngah nadingin sangkahna, training khat peuh kahin, tua pen nasep ngetna ah a hong nial loh nadingun deihna hi. Hun, sum, puansilh niikteen thupi ngaihsut ciat hi hangh. Mite hong nawlkhin khak ding kipatau hi. Bang hangin hanciamin i sep hangin nawlkhinna tawh kipelh kuamah om lo hi.\nCain in Pasian thupiak nial hi; Pasian deih biakpiakna pia dingin nial hi. Cain in kiniamkhiat hi leh a sanggampa tawh kikumkhawm ding a, sisan tawh biakpiakna nei thei ding uh hi. Ahi zongin Cain in tua bangin ngaihsun lo hi. Ama ngaihsutna-ah a khawhsa lak pank a hoih penpen tawh biakpiak pia ka hih nungsang, Pasian in ka biakna hong sang veve ding hi, ci-in ngaihsun kha hi ding hi. Khat veivei ciangin eima hoihsak leh eima thu siksanin Pasian i bia zel hi. Hih pen khialhna lianpi khat hi. Pasian pen Pasian hi; Ama cih bangbang a nial zo dingin eite in Pasian ihi kei hi. Sawmah khat leh sumpi tawh kisai-in i theih dingin hong kihilh khin zo a, a hong kihilh bangin kalsuan ding kisam hi.\nNawlkhinna a thuak khit ciangin Cain in Pasian tawh kiho-na ahi a, a sanggampa ahi a a nu le pa tungah muhdahna lungsim nei hi. Hehna, thangpaihna in Cain ukcip hi.\nPasian in Cain huh ding ngaihsun hi. Ahi zongin Cain in Pasian nial khin ahih manin Pasian in zong Cain biakna nial hi. Mawhna in Cain ukcip hi; ama hehna leh thangpaihna, gitlohna ki-uksak hi. Cain in mithat masa pen hong suak hi.\nCain in Pasian a masak ding nial hi. Pasian masak kha lo ahih manin amah bek hi lo a kimlepaam in siatna thuak hi. Pasian hong itna in Ama leh A gam i masak tawntung ding hi, hong sawl hi. Cain nunzia tungtawnin tuni-in eite tungah vauhilhkholhna hong tung hi. Cain bangin i nuntak ding hi lo hi.


url: =Malaysia gamsung ah SEA Games atunma in Security Drill 5 vei kibawlding :: ZOMI DAILY\nposted on 25 May 2017 at 2:58 pm Lomkholna: Malaysia, News, Sawltak, World\nMalaysia gamsung ah 2017 Southeast Asian (SEA) Games pen August khasung in akibawlding hita hi. Tulaitak leitung gamtuamtuam ah ngongtatna tampi kiza kawikawi ahih manin, hih SEA Games sungahzong bangmah nawngkaina aomloh nading, kidaltheih nadingin “Security Drill” kisinna kibawlding cih NST pan kiza hi.\nTua Security Drill pen “Latihamal Ex-Rimau 2017” cih min kivawh a, tuzingsang in Bukit Jalil National Stadium ah khatvei kibawlkhinta hi.\nSEA Games atun taktakma in Security Drill pen Malaysian Police te’n 5 vei bawlding uh cihi. Security Drill pen Malaysia gamsung muntuamtuam ah bawlkawikawiding uhhi.\nKLCC Mosque, National Sailing Centre (Langkawi), International Endurance Park (Terengganu) cihte ahzong Security Drill kibawlding a, Bukit Jalil National Stadium ahzong khatveimah kibawlkik laiding cih kiza hi.\nCity police chief Datuk Amar Singh in agenkhiatna ah Security Drill akibawl ciangin Scenario tuamtuam ahi “VIPs Evacuation, bomb threat, partial building collapse, armed militant attack” cihbang in kisinna kineiding cihi.\nHih Security Drill akibawlna ahangpen deihlohpen in tuahsiatna ngongtatna khatpeuh aomkhak zenzenle bangci bangin semding, vaihawmding cih kiginkholhna ahihi. Crisis Response Team te ii septheihna leh bangzahin manlang cihtezong aki sitciannopna ahihi.\nVideo etnopleh: Security exercises ahead of KL Games\nGamsung ah buaina aomloh nadingin Security Drill akibawl banah Scanners zong mipi lutnading “Entrances” khempeuh ah kithuahding a, alu khempeuh limtak in Scan kibawlding hi ci’n genbeh hi.\nTuzingsang Security Drill akibawlna ah Bomb disposal unit, Special Action Unit, 69 Commando, Air Wing Unit, General Operation Force, K9 and Criminal Investigations Department cihbang in Unit tuamtuam panin Police Personnel mi 350 kihel cih kiza hi.\nRelated: Malaysia Plastic Factory khat meikanggawp in RM15 Million supna piang\nSEA Games (Southeast Asian Games) pen gamtuamtuam ah kibawl kawikawi in, Kawlgam ahzong 2013 kumin kibawlkhin hi. 2013 SEA Games pen Kawlgam khuapi Naypyidaw bekthamlo, Yangon, Mandalay, Ngwesaung Beach cihte ahzong kibawl in, gam 11 panin akimawl Athletes mi 4730 kihel uhhi.\n1961 kum leh 1969 kum inzong SEA Games pen Yangon khuapi ah kibawlngei a, tuakhitzawh 2013 kumciang in Kawlgam ah aki bawlkikpan ahihi. ZD Sawltak #zomidaily\nPrevious: Numei kum 18 aphakhin khatin ama numei sianthona “Virginity” zuaksawm\nNext: Malaysia, Shah Alam ah numei kum 19 aphakhin khat mangcip\nKhuahun siatna thuak Zomi te huhna ding zotna\nTuhun leitung mipilte leh Pasian


url: =India ah huihpi in nawkgawp leuleu ahih manin mi 70 in sihlawh, 100 val liam :: ZOMI DAILY\nposted on 14 May 2018 at 9:01 pm Lomkholna: India, News, Sawltak, World\nIndia gamsung ah huihpi in nawkgawp leuleu ahih manin mi 70 in sihlawh, 100 val liam\nIndia gamsung ah sehnel akihel huihpi “Sandstorms” in nawkgawp ahih manin mi 70 bangin sihlawhkhin a, adang aliam bekbekzong mi 100 val bang phakhinta cih AFP pan kiza hi. Abeisa inzong India gamsung ah Sandstorms in nawkgawp theizel a, hihpen Sunday zanlam in anawkkik hi ci’n India Official te’n agenkhiat uh ahihi.\nSunday zankimlam in India gamsung leilu, leitaw leh nisuahna lamah huihpi khauhmahmah in, ahatna naikhat 100 Kilometer (62 Miles) tawh nawkgawp hi. Tuahangin singkung te abul panin kilonkhia in, meikhuam te kipuk a, innzong tampitak kisia hi ci’n Federal and State Disaster Management Agencies pan thunei te’n genkhia uhhi.\nUttar Pradesh State sungah gialpi kia in, huihpi leh khuaphelap kithuah in nawkgawp a, inn kicim, singkung kipuk, mei kisia in, mihing zong akigawm in mi 40 bangin sihlawh uhhi ci’n State Disaster Management Department te’n genkhia uhhi.\nInn kisia bekbek zong inn 40 bang pha a, inn te pukcip ahih manin aliam bekbekzong mi 80 bang pha uhhi.\nWest Bengal sungahzong Sunday nimah in Thunderstorms hangin mi 14 in sihlawh a, Andhra Pradesh sungahzong kek in adenlup mi 12 bang si uhhi.\nMay 01 ni inzong Southern State sungah kekkia 40,000 Lightning Bolts veibang om a, mi 14 takin sihlawh uhhi.\nBihar leh New Delhi ahzong huihpi naikhat 100 Kilometers tawh nawkgawp ahih manin mi 2 in sihlawh hi ci’n National Disaster Management Authorities te’n genkhia uhhi.\nHuihpi khuahlua mahmah ahih manin Indira Gandhi International Airport zong nai 2 sung ki khakcipsak a, vanleng akigawm in 70 Flights te mundang Airport ah ki tusak hi.\nAbeisa nungdeuh mahmah inzong Taj Mahal City sungah sehnel akihel huihpi “Sandstorm” in nawkgawp ahih manin mi 84 takin sihlawh uhhi. Tuazawh ni 10 khitciangin hibangin tuahsiatna khatvei apiangkik leuleu ahihi. Abeisa kumte inzong huihpi guahpi in nawkzel himahleh tukumzah in misi tamlo a, tukumpen misi atampen Deadliest kum ahihi. Sawltak #zomidaily\nPrevious: Indonesia biakinn sungah Suicide Bomb asukham te innkuankhat ci\nNext: Myanmar, Yangon khuasung aom Sule Square ah amasapen Starbucks Coffee sai kihongding\nZomi Daily is on “The Joomla! Community Showcase” now\nNumei pil le Numei hai ~ Job Cinpi\nZAM Thupuak :: 23 Jun 19 (World Refugee Day kibawl)


url: =Christian Hymn te’ tangthu: Lungdam Huai Hi, Nang Kong Teel Ni :: ZOMI DAILY\nposted on 6 January 2017 at 3:00 am Lomkholna: Article, Biakna, Hymn, Zamkhatkham\n(Khangtangthu Nihna 15:15)\nEdward F. Rimbault (1816-1876)\nHih la a phuakpa Philip Doddridge leh Charles Wesley-te 18th century lai England gama hymn phuaksiampente-a kiciamteh ahi hi. Doddridge pen Isaac Watts thupi a sa mahmah khat hi a, tua hun lai-in Watts’ hanciamna tawh England gamah mipi lasakna kinakzat mahmah ta hi. Watts leh Doddridge-te ki-it mahmah uh a, 1748 kuma Watts a sih ciang dong lawmta ki-it mahmahte hi den uh hi.\nPhilip Doddridge bel June 26, 1702 ni-in England gam London khuapi-a suak ahi hi. Unau 20 pha uh a, amah a nautumpen ahi hi. A pumpi dam lo dena, a khan tawn zawngkhal den mai hi. A neu lai-in a nu leh a pa in sihsan sawnsawn hi. Mi lungsim hoih mahmah pawlkhat in kemin sangkahsak uh hi. A sangkahna ah kipaakta mahmah a, Duchess of Bedford in a sang man ciangin Anglican pawlpi sungah minister a sep ding leh Cambridge University ah sangkahsak dingin ngim hi. Amah ut lo a, non-conformist sang khat ah kah-in a tawpna ah England gam buppi-a minthang evangelical, independent pawlpi makaipi khat suak hi.\nKum 27 a phak ciangin Northampton-a Castle Hill Congregational Chapel ah pastor sep kipana, kum 22 sung sem hi. Tua lai-ah Laisiangtho sang khat honga, independent pawlpi a sem ding mi 200 val pantah thei hi. Hebrew, Greek, mathematics, philosophy, Laisiangtho mahmah leh theology-te hilh hi. Mipil scholar khat ahihna kithei semsem-a, Aberdeen University in 1736 kumin Doctor of Divinity Degree pia hi. Laibu tampi gelh-a, “The Rise and Progress of Religion in the Soul” a cih theology bu khat zong gelh-a kampau nam 7 bangin kiteikhia hi. Family Exposition kici Thuciam Thak hilhcianna zong gelh-a, kideih mahmah hi. Tuate sangin hymn dawng 400 val a phuakpa ahihna tawh kiciamtehzaw hi. A hymn phuah peuhmah a thuhilhna sermonte a tomlakna vive hi den hi.\nA la phuahte ama’ khan sungin kikhenkhia lo hi, ahi zongin England gam bup-a non-conformist pawlpite ah kihawmkhia hi. 1755 kum, ama’ si zawh kum li ciangin a lawm it mahmah Job Orton in a la phuahte kaikhawmin khenkhia-a, Doddridge’s Hymns, Founded on Various Texts in the Holy Scriptures ci-in min pia hi.\nA kum 48 a phak laitak, a nasepna a lawhcin mahmah laitakin TB natna (tuberculosis) ngah ciitciat hi. Khuahun nuamzaw ah om leh a nuntakna sau zawdeuh ding ci-in a lawmte tampi-in sum zongin Portugal gam Lisbon ah paisak uh hi. Ahi zongin ziakai lua ta hi. October 26, 1751 ni-in si hi. Lisbon-a English han-ah kivui hi. A sihna thu a kizak ciangin England gam bup-in kah uh hi. Na tampi a sepna, Pasian’mi taktak-a a nuntaknate hangin pawlpi kideidanna om lo-in England gam buppi-a Christian makaipite leh mipilte’ zahtaakna ngah hi.\n“Lungdam Huai Hi, Nang Kong Teel Ni” in mi khat Pasian tawh kizopna maan a neih cianga a lungdamna hong lak hi. Doddridge’ phuah late lakah a kideihpen la khat ahi hi. A phuah cil lai-in, “Rejoicing in Our Covenant Engagement to God” kici a, Khangtangthu Nihna 15:15 kibulphuh ahi hi. Tua lai-ah, “Judah buppi tua kiciamna ah lungdam hi: bang hang hiam cih leh amaute a lungsim khempeuh uh tawh kiciam uh a, a lunggulhna khempeuh uh tawh Amah zong uh hi; A maute in Amah mu takpi uh a, Topa in a kiim a paam panun tawldamna pia hi.” (kei’ own translation) ci-in kigelh hi. 1755 kum, ama’ sih khit-a a kikhet masak lai-in hih la-in sakkik nei lo hi.\nA mal a kiphuah zawh kum 100 sung bang tu-a a la-aw kiphuak nai lo hi. A sakkik la-aw dingin Edward F. Rimbault’ phuah “Happy Land” la-aw kiguanga, a taangte’ aw ding bel a min kithei lo musician pawlkhat’ phuah hi ding hi, kici hi. Tu-a i sak la-aw pen 1854 kuma William McDonald’ khet The Wesleyan Sacred Harp labu sungah lamal dang khat tawh kithuah-in suak ngei hi. A sakkik bel hih la mah hi bilbel hi.\nHih la-aw phuakpa Edward Francis Rimbault bel England gam London khuapi ah June 13, 1816 ni-a suak ahi hi. London khuapi-a pawlpi tuamtuam ah organ tumin om a, music siam musicologist leh scholar khat-a kiciamteh ahi hi. Sang tuamtuam in pahtawina Doctorate of Music pia uh a, Harvard University in zong pia hi. Labu tampi khenkhia hi.\nHih la bel pawlpi tuamtuam-ah ki nakzat mahmah a, British kumpite in a tanote uh’ confirmation service-te ah zong zang uh hi. Methodist leh Baptist pawlpite ah tuiphum hun ciangin kisa deuh hi.\nPrevious: Congo gamah tuilian hangin mi 50 asih banah mi 10,000 kiimin teennading neilo ~ TK Lian\nNext: Kua kua’n bangbang aci zongin don ke’n! ~ Dimno’ Pa\nLasiam Mungpi GZI Lungdam pihna\nZYA nasep pulakna (24 August 2015)\nPhilippines ah ngawngtan athuak Germany gammipa luanghawm ki mukhiata ~ ZD


url: =LESSON 9 February 19–25 JESUH, A KICING BIAKPIAKNA ~ MUC\nLESSON 9 February 19–25 JESUH, A KICING BIAKPIAKNA\nAdmin 9:30:00 PM 1Q2022, Articles, Sabbath School Lesson\nLESSON 9 February 19–25\nJESUH, A KICING BIAKPIAKNA\nTu kaal Sung sim ding: Heb. 9:15, Pian. 15:6–21,Jer. 34:8–22, Eph. 3:14– 19, Heb.7:27, Heb. 10:10, Heb. 9:22–28.\nKAMNGAH: Bang hang hiam cihleh hih akisiangsak mite in khat vei biakpiakna tawha atawntungin a hoihkim hi.” (Hebrews 10:14).\nMawh hi, ci-in singlamteh tungah khailupna a thuak mi khat Pasian bangin biak ding pen nidang mite in sang zo lo uh hi. Roman laigelh in tua bang thute nialna thu gelh uh hi. Jew mite adingin thukham in Pasian samsiat mi in singtungah khailupna a thuak hi, ci-in ciamteh uh hi. (Thkna. 21:23).\nTua hi-in amasa-in Khristian sungah catacombs leihuam sungah kimu lim kisuahte lakah utong ( sih nawn lohna limcing) vakhu ( kimawlte lawhcinna) nisuh leh ngasa kimu thei hi. A nungciangin thu dang tuamtuam hong kilang hi.Noah tembaw; Abraham in biakpiakna-in Isaac a piakna, humpi koihna sung a Daniel, ngasa gilpi sung pan Jonah, tuucingpa in tuu puakna, leh nalamdang tampi, pumzaw mi damna ngahna, hankhuk sung pan a thokik Lazarus cihte kimu hi. Hihte in hotkhiatna, zawhna leh Pasian hong kepna pulaak uh hi. Singlamteh in ahihleh guallelhna leh maizumna limciing hi. Ahi zongin Singlamteh in Khristian upna kiciaptehna khat hong suak hi. Paul in lungdamna thu pen “Singlamteh vangliatna” ci hi. (1 Cor. 1:18, ESV).\nTu kaal sungin Hebrews pulaak Singlamteh thu i en ding hi\nBang hangin Biakpiakna kisam hiam?\nHebrews 9:15 in hong hilhna-ah Jesuh sihna in thuciam palsatna panin suahtakna hong pia hi, ci-in hong hilh hi.” Pasian mite in tawntung kamciam gamh a ngah nading uh a hi hi. Lai Siangtho hunlai-in thuciam in mi nih kikaal, ahih keileh gam nih kikal kiciamna hi-in thupi mahmah hi. Tua bangin a kiciam uh ciangin khat le khat tungah kamciam kipia-tuak uh hi. CIhnopna-ah a kamciam palsat khat in pasian gimpiakna thuak ding hi, cihna hi. A tam zaw-in hih thuciamnate gangawhna tawh kipsak uh hi. Gentehna-in Pasian in Abraham tawh thuciam a bawlna uah ganhing tumnih suah uh hi (Pian. 15:6–21).\nGanhing tumnihte kikaal ah pai uh a, thuciam a palsat zawzaw in gim thuak ding hi, cih lahna a hi hi. Pasian in tua ganhing tumnihte kikaal ah hong pai hi. Abraham tungah a piak thuciam palsat lo ding cih atelna hi.\nPian. 15:6–21 leh Jeremiah 34:8–22 enkak in. Hihte in thuciam tawh kisai bang thu pulaak uh hiam?\nIsrael tawh Pasian thuciam in KHAPSA GAM luah theihna a pia hi. Hih thuciam sungah thukhamte leh meihal biakna tau tungah sithehna kihel hi.Thuciam a palsat zawzaw in gim thuak ding ahihna pulaak hi. Tua hangin Hebrews in “Sisan lo-in mawhsianna om lo hi,” ci-in pulaak hi. (Heb. 9:22).\nIsraelte in thuciam a palsat uh ciangin Pasian in nasa mahmah hi. Thuciam in thuciam a palsatte in sihna thuak ding hi, ci hi. Ahi zongin Pasian in a mite it hi. Pasian in thuciam palsatte gimpia lo hileh Ama thukhamte in thu nei lo ding suak hi. Leitungah thukham om kei leh na khempeuh in kisia khin ding hi. Eite tawntung thuciam i luah theih nadingin Pasian Tapa in amah leh amah eite munah sihna hong thuak hi (Heb. 9:15, 26, Rom.3:21–26). Cihnopna-ah Amah in a thukham sianthona tawisang ding a, thukham palsatte a hong hotkhiat nadingin sihna a hong thuak hi. Sihna longal lampi dang om lo hi.\nBanghangin thukham in lungdamna thu-ah a thubulpi ahihna koi bangin mu thei na hiam?\nJesuh sihna in i mawhnate panin mawhmai-na, niinbaan lohna hong pia hi. Mawhsawpsian nadingin thuciam palsatna hangin thaman piakna sangin lian zaw hi. Hih sungah a dang a thupi kihel hi. Tua hangin Israelte in biakpiakna nam nga bangin khen uh hi. Tuate khat ciat in Singlamteh tunga Khrih hong sihna pulaak uh hi.\nEphesians 3:14–19 sim in. Thu-umte adingin Paul in bang thungen hiam?\nMeihal biakpiakna( haltumna) ah meihalna tau tungah ganhing pumpi kihaltum hi.(Siam. 1) Tua in Jesuh limcing hi; ama nunna in ei hong kipia hi. Mawhna hangin a hong thuakna-ah eite tungah Jesuh hong kipiakna kihel hi. Amah in Pasian tawh pumkhat hi mah taleh, Jesuh in amah le amah hong kiniamkhiatin sila dinmun hong la hi (Phil. 2:5–8).\nMangbuh tawh biakpiakna in Pasian in a mite hong kepna hanga lungdamkohna hi(Siam. 2). HIh in zong Jesuh – nunna an limcing hi. (John 6:35, 48), Ama tungtawnin eite in tawntung nunna i ngah hi. Thunuam a annek khopna in lawmte leh innkuanpihte tungah Pasian hong piak damna thu hangin lungdamkohna pawi hi. (Siam. 3).Hih in zong Khrih limcing hi. Amah in eite kilemna hong suak hi. (Isa. 53:5, Rom. 5:1, Eph. 2:14). Tua banah Jesuh si dawnin a sa a ne mite in Ama hong sihna-ah a kihel i suak hi. (John 6:51–56). Mawhna hangin biakpiakna in kilemna hong guan hi. (Siam. 4:1–5:13). Hih biakpiak in sisan tawh biakpiakna limtakin hong hilh hi. Sisan in nunna limla hi. Jesuh nunna in mawhnate sung panin hong honkhia hi.(Siam. 17:11). I mawhna panin ahong honkhia ding Jesuh tungah lametna hong guan hi.(Matt. 26:28, Rom. 3:25, Heb. 9:14).\nMawhna hanga biakpiakna in (Siam. 5:14–6:7) mawhmaina hong pia-in mun khatkhatte-ah lohkikna piak ding zong hong hilh hi. Pasian in mawhna hong maisakin ahi zongin khialhna hangin lohkikna a pha bawlkikna hong ngen hi.\nBiakbuk in Hotkhiat ngah nadingin eite tangin Jesuh sihna san ding thu sangin lian zaw hi. Ama hong vak ding zong i kisam hi; a hong piak thuphate midangte tungah hawmsawn-in i tungah hong khial mite thupha bawlkik ding hong hilh hi.\nJesuh kipiakna Kicing\nHebrews 7:27 leh Hebrews 10:10 sim in. Koi bangin Jesuh hong kipiakna pulaak hiam?\nLevi siampite a milip tampi pha uh hi. Bang hang hiam cihleh si cih longal siampi sem thei vive suak uh hi. (Heb. 7:23) Jesuh siampi hihna tawh enkak lehang Jesuh in nungta tawntungin atawntung siampi hong suak hi. (Heb. 7:24, 25). Levi siampite in ‘nisim’(Heb. 7:27) leh “kum sial” (Heb. 9:25) thunuam a piakna leh biakpiaknate pia uh hi. Hih biakpiaknate in mite kicinna hong pia thei lo hi. (Heb. 9:9; Heb. 10:1–4). Ahi zongin Jesuh khat vei hong kipiakna in “ Mi khempeuh mawhmai nadingin a kicing hi.” (Heb. 10:10, 12–14) Khat vei ama i ngaihsutna a hahsiang hi (Heb. 9:14, Heb. 10:1–10) mawhna khempeuh panin hong hahsiang hi(Heb. 9:26). Jesuh sihna in ganghing tawh biakpiaknate sangin a lian zaw hi.Bang hang hiam cihleh Jesuh in Pasian Tapa hi.( Heb. 7:26–28); amah in Pasian deihna paubaanna om lo-in akicingsak hi. (Heb. 10:5–10).\nJesuh khat vei a hong sihna in mi khempeuh adingin a kicing sihna cih thu in a thupi thu pulaak hi.Amasa-in Jesuh sihna mawhmai nadingin kicingin nawlkhin theih hi lo hi.Levi siampite biakpiakna in khat vei bek tawh kicing zo lo ahih manin biakpiakna pia kikkik uh hi. Bang hang hiam cihleh tua bang biakpiaknate in muibun zo lo hi. Tua hikeileh amau biakpiakna in khawl ngei lo ding hi. Biakpiakna a pia mite in siansuahna ngah khinin mawhna thu a thei nawn kei uh hi. (Heb. 10:2).\nNihna-ah Thukhun Lui biakpiakna limciin kholh khempeuh in Singlamteh tungah tangtung hi. Tua hi-in Jesuh in mawhna panin hong honkhia hi banah (Heb. 9:14;Heb. 10:10–14) hong siangthosak hi; i nunna pan mawhna khempeuh hong lakkhiatsak hi. (Heb. 9:26). Siampite in Pasian mai-ah mipite aitangin biakbukah va kilangh hi. Tua bangin Pasian mai-ah a paima-un amaute in kisiansuah masa uh hi. (Siam. 8, 9). Jesuh hong sihna in eite a hong sawpsiang hi; a hong ki-apsak hi.(Heb. 10:10–14) Tua hangin khamuanna tawh Pasian i vazuan thei-in ama siampi na a sem thei ihi hi. (Heb. 10:19–23;Heb. 9:14, 1 Pet. 2:9). A tawpna-ah Jesuh hong sihna in upna thahatsak hi. Tua in i pai nading lampi hong lak hi; tua lampi zui-in a pai ding kisam hi. Tua hi-in Hebrews in Jesuh bek mitsuan dingin hong hilh hi; a diakdiakin singlamteh leh Ama hong makaihna a zui ding ihi hi (Heb. 12:1–4, Heb. 13:12, 13).\nSinglamteh in Pasian thupha khempeuh ahong pia hi. Tua in mawhna sung pan a hong siansuahna, upna hatna leh thu upna sungah hong khangcingsak hi. Koi bangin Jesuh sungah a hong kipiate sungah nuamsa semsem thei ding i hiam?\nSinglamteh leh mawhmai nading piakkhiatna\nHebrews 9:22–28 sim in. Hih in vantung biakbuka Khrih nasep bang hong hilh hiam?\nVantung biakbuk in siansuah kisam hi, cih thute in Thukhun Lui biakbuk nasepzia zui-in a kipulaak ahi hi. Biakbuk in Pasian ukna limciing hi.(1 Sam. 4:4, 2 Sam. 6:2), Pasian in Ama gam sung om dingte mawhna a siansuahna zia leh mawhnei mi in dikna a ngahtheihna thu hong hilh hi. (Late. 97:2). UKPA ahih bangmahin Pasian in A mite thukhen hi; Ahihna khempeuh in thuman tawh kidim hi. Mawhbaang lo mi adikna pulaakin a mawh mi gimpia hi. Tua hi-in, Pasian in mawhnei mi mawhna maisakin thukhenna tawh kizui-in a sep ding khempeuh a zo hi. Biakbuk in Pasian zia le tong aitangin a om hi-in,biakbuk sungin mawhna tawh kidimin niin suak hi. Hih thu in Pasian in i mawhnate pua-in mawhmai-na hong pai hi, cih hong hilh hi.(Pai.34:7, Gam. 14:17–19) Hebrews tawh kigelhna-ah mawhmaisakna “nōśē¾ cihna-ah kizangin a khiatna in “puakhia’ “gimthuak” cihna hi. Israelte biakbukah biakpiakna in mawhmaisakna pulaak uh hi. Mi khat in mawhmai-na a nget nadingin ganhing khat ama aitangin hong paipiha, tua tungah a mawhnate suutin tua khit ciangin a ganhing go hi.\nGan sisan in biakbuk dei masa sunga meihalna tau tung tengah kitheh hi. Tua in ama mawhnate biakbukah kisuan khia limla hi. Pasian in a mite mawhna khempeuh Ama tungah kisuanin mawhmai-na a pia hi. Israelte biakpiakna sungah siansuahna ahih keileh mawhmaisakna tawh kisai biakpiakna in cial nih nei hi. Kum khat sung tawntung mawhnei mi in biakpiak nadingin a ganhing biakbukah vapaipih hi. Meihal biakpiak a neih khit ciangin ama mawhnate in biakbukah- Pasian tungah kisuankhia hi. Kum bei ciangin kum khat ciin Mawhsuutpi Ni, thukhen ni, hong tun ciangin Pasian in biakbuk siansuahna nei hi. Biakbuk sung mawhna khempeuh a siangsak hi; Ama thukhenna nasep semin mawhnateng khempeuh Azazel, Satan limcing tungah suan uh hi. (Siam. 16:15–22). Hih siansuahna cial nihte in vantung biakbuk limcing leitung biakbuk khennihah kisem hi. (Pai. 25:9, Heb. 8:5), Pasian in hehpihna leh thutanna a pulaakkhawm hi. Kum khat sungin a mawhna thum mite in Pasian tungah citak uh a, Mawtsuutpi Ni ciangin antangin Pasian mai-ah amau le amau akiniamkhiat-tawm uh hi. (Siam. 16:29–31). Tua ni-in a citak lo mi in a mipihte kiangpan kikhenkhia ding hi. (Siam. 23:27–32).\nNa mawhna hangin gimthuak ding ngaihsun in. Bangci bangin nang adingin Khrih hong sihna in hong huh hiam?\nThukhenna le Pasian zia le tong\nRomans 3:21–26; Romans 1:16, 17; and Romans 5:8 sim in. Singlamteh hong piak mawhmai-na hotkhiatna in Pasian thu bang pulaak hiam?\nMawhmai-na i ngah theihna in vantung biakbuk deihnihte-ah Jesuh palaai sepna pulaak hi. Amasa-in Jesuh in i mawhnate Singlamteh tungah hemkhia-in Amah a um mi khempeuh tungah mawhmai-na a guan hi. (Sawl. 2:38, 5:31). Singlamteh tawh Jesuh in mimal khat ciat mawhmai-sak theihna a ngah hi. Bang hang hiam cihleh Ama in i mawhnate a puakhia hi. Amah in thuciam thak a hong pankhia hi. Amah in Kha Siangtho tungtawnin i lungtang tungah A thukham hong gelh hi.(Heb. 8:10–12, Ezek. 36:25–27).\nA cial nihna biakbuk nasepna-ah Jesuh thukhen nasep, dawpkholh sittelna thukhen in Hebrews pawlpite in a maingat uh hi. (Heb. 2:1–4; Heb. 6:2; Heb. 9:27, 28; Heb. 10:25). Hih thukhenna in Pasian mite tawh kipanin Danial 7: 9-27; Matthew 22:1–14, Mang 14:7. Hih thkhenna ngimna in Pasian in a mite mawhna maisakin Pasian dikna lahtel nading ahi hi.Hih thukhenna-ah thukhenna thuak mite nunna ciaptehna khempeuh vankhuanuai muh dingin kihong hi. Thu-um mite lungsim sunga om khempeuh a kilanghkhia ding hi.\nAmau in Honpa-in Jesuh sang uh a, a nuntak uh in Kha Siangtho tawh kidim ahihna kilangh ding hi. Hih thukhenna tawh kisai-in Ellen G. White gelhna-ah: “Hih thukhenna-ah mihing in ama tha tawh thukhenna a zo thei kei ding hi. A puansilh in mawhniin tawh kidim hi. A mawhna a thuumin amah in Pasian mai-ah a ding hi. Ahi zongin Jesuh in a mawhna kisik mi khempeuh aitangin mawhthuumna a neihsak hi. Amaute in upna tawh Jesuh sungah a ki-ap uh hi. Jesuh in amaute a mawhpaihna khempeuh Kalvary tunga asihna tawh a nial hi. Jesuh in singlamteh tungah kithahna a thuak dongin Pasian thukham a nuntakpih hi. Pa Pasian in Jesuh tungah leitung vantung vangliatna khempeuh a pia hi. Jesuh a Pa hehpihna leh mimawh mi adingin mawhmai-na a thuumsak hi. Tua bangin Jesuh in eite adingin Palaai a sepna thu ngaihsunin i mawhnate leh i nunzia, i dinmun thei-in, dikna, siangthona leh vangliatna i ngah nadingin Khrih dikna tungah i kingak ding kisam hi.\nI tungah Satan hong mawhpaihnate i do zo kei hi. Khrih bekin a zo thei hi. Amah in eite adingin mawhthuumna nei hi. Amah in gamtatna siksan hi lo-in Ama dikna siksanin Satan hong mawhpaihna khempeuh Jesuh in a daisak thei hi. Testimonies for the Church, vol. 5, pp. 471, 472.\nThukhenna tawh kisai-in bang hangin i ading Jesuh in a nasep kiniamkhiatna, mawh kisikna leh muan ding kisam hiam?\nNgaihsutbeh ding: Ellen G. White, “Calvary,” pp. 741– 757; “ ‘It Is Finished,’ “ pp. 758–764, in The Desire of Ages sim in.\nProfessor Jiri Moskala in Sittel thukhenna tawh kisai hih bangin hong hilh hi: “ I mawhnate mi khempeuh in amuh dingin Jesuh in thukhen hi lo hi. A langkhatah Amah in vankhuanuai khempeuh muh dingin Ama hehpihna le a hong lainatna pulaak masa hi. Amah in mihingte nuntakna buppi thei-in Pasian tungah ka lungpuakzia, ka ngaihsutna, ka gamtatnate, ka mainawtna khempeuh a kilangsak hi. Ka mawh ka khialhnate Jesuh in teci pang ding hi. Ama thukham siangtho palsatnate, ahi zongin ka mawhna tampite kisikin mawhmaina ka nget ciangin Jesuh in Ama hehpihna tawh a hong khel hi.Amah in “ ka sisan in mawhnei Moskala, amah in kei leh midangte tungah itna hong nei-in angsung ngaihsun het lo-in amah in kilawm kituakin, amah in ka ta hi; Amah in a diktat ka nasem hoih ahi hi” ci-in a pulaak hi.Toward a Biblical Theology of God’s Judgment: A Celebration of the Cross in Seven Phases of Divine Universal Judgment,” Journal of the Adventist Theological Society 15 (Spring 2004): p. 155.\n“Tatkhiatte le mawh nei lo vantungmite in Khrih singlamteh thu sin ding uh a, la-in a sa ding uh hi. Jesuh maitang panin khuavak taangin itna a pia khia vangliatna nitang hi ding hi. Kalvary panin nitang in itna hong pia thukham, leitung le vantung adingin nunna thukham a kilangsak hi; tua itna in ama nopsak nading zong lo-in Pasian lungtang panin hong pai itna hi. Kiniamkhiatna le nunneem tawh a kidim Ama nunzia hong lak hi. Amah in khuavak sungah omin tua khuavak kuamah in a neh zo kei hi.Ellen G. White, The Desire of Ages, pp. 19, 20.\n1. Mihingte in a tawntungin biakpiakna a tuamtuamte Pasian tungah pia-in Pasian tung pan mawhmaina leh hotkhiatna lamen uh hi. Mi kim khat in tua bangin biakpiaknate ah pumpi gimna tawlna (kigawtna) leh a nunna uh pia khia uh hi. Hih bang biakpiaknate in Jesuh hong kipiakna le Lai Siangtho hong hilhna siksan lehang hih bang biakpiakte kisam lo hi. (Dan. 9:27, Heb. 10:18).\n2. Ahi zongin lamkhat panin biakpiakna in thu-um mi nunn-ah bang dinmun nei hiam? Jesuh in na singlamteh pua-in ka nung hong zui in” ci-in hongsawlna thu a khiatna in bang hi ding hiam? (Matt. 16:24), ahih keileh Sawltak Paul in “na pumpi uh a hing biakpiakna, a siangtho a deihhuai, Pasian santhamcing biakpiakna-in na pia ta un” a cih ciang bang a gennopna hi ding hiam? (Rom. 12:1)\n3. Jesuh hong sawlna leh Paul gen thu in bangci bangin kizopna nei hiam?(Matt. 16:24, Rom. 12:1) le Hebrews 13:15, 16.


url: =ZIUSA: EC Panmun Awng Makai Kiteelna\nExecutive Committee panmun awng (1) alen ding Makai kiteelna, March 2012\nMarch 17, 2012 ni a kibawl Zomi Innkuan USA, Board Meeting sung pan Board Member-te thukimna bangin Executive Committee panmun awng (1) alen ding Makai kiteelna pen March 18, 2012 ni panin March 24, 2012 ni kikaal sung in BalltBin pan Online Voting System zangin kibawl zo hi.\nKiteelna ah Vote pia thei ding Board Member mimal (51) kipha a, (38) in Vote khia in, Vote khia phazah pen (75%) cing ahih manin hih kiteelna lawhcing hi. Board Member sung ah US gam sung a om Zomi Innkuan kipawlna (29) panin akah Tangmite (Representatives) leh Executive Committee panmunlen teng akihel ahi hi.\nKiteelna ah Board Meeting sung pan mipi in teeltheih ding in a kipsak, Zomi Innkuan Oklahoma kipawlna President Rev. Pau Khan Mung leh Zomi Innkuan Portland kipawlna Advisor Rev. Zam King Mang-te gel sung panin Makai khat teel ding ahi hi.\nBoard Member-te Vote piakna tungtawn in Rev. Pau Khan Mung in Vote tang (27) 71% ngah a, Rev. Zam King Mang in Vote tang (11) 29% ngah ahih manin, Rev. Pau Khan Mung pen ZIUSA EC panmunlen dingin teelcing (elected) ahi hi.\nRev. Pau Khan Mung in 2011~2013 kum a’ding a omlai hun sungteng ZIUSA Executive Committee panmunlen tengtawh ma hong pangkhawm ding ahih manin zahtakna tawh kimuak hi. Hih panmun a awng pen Dr. Thuam Cin Khai alet panmun hi a, ama’n ZIUSA kipawlna kivaipuakzia sang theilo ahih manin, panmun pan akhawl ahi hi.\nRev. Pau Khan Mung pen 2012 Zomi Khawmpi USA bawlna ding mun ahi Tulsa khuapi a bulphuh, US gam sung ah a thahat pen Zomi kipawlna, Zomi Innkuan Oklahoma President panmunlen ahih manin ZIUSA kipawlna maban kalsuanna ah ama hangin kilawhcing tuam mahmah ding hi.


url: =Zolai Kum 100 || ZOLAI SIMBU BAWLZIA\nZOLAI SIMBU BAWLZIA by H.Gin En Cin\nPasian in Zomite' Goupi hong kepsak ka matutna Zokam paute khempeuh tungah kong ko hi.\n1907 pawlin A.E. Carson le Dr. E.H. East-te in Zolai bawl na kipan khin uh hi. Dr. Cope in 1913 ciangin Zomi sia masate tawh na zomto-a 1923 kumin zat theih dingin na zo khin uh hi.A zawhsa uh Laibute: Zolai Simbu Tankhat, Tannih, Tanthum le Tanli laibute, Gamthu Bu, Nate Thu, Cidam Thu, Ganan bute ahi hi.\n1925 Kumin a kizosa laibute, Tanli Zolai sangte ah kizangpah hi. Sang kikah theih loh hun Japan galtun masiah limtakin kisin hi. Japan gal khit ciang 1964 dong Kawlgam hun kikhel hun sung teng sang kikah ciangin Lai Simbu teng bek kisin ta hi. 1964 kum kumpi kilaih ciangin zong Zolai Simbu teng bekmah kisin a adangte mikang in kisina Cope bawl Zolai Simbute kipuah tuan loin 1972 kum dong kum 47 sung kikhel loin kizang hi.\n1972 kum (Chin Usi hun) ciangin Zolai Simbu puahphat ding kipan hi. ABC Chart , Tanlang, Tankhat le Tannih ciang kipuah pha hi. Tua a kipuahpha Lai Simbute kum sima a kizat theih nadingin Tavuan la dingin H. Gin En Cin, Cope Memorial Press manager kiseh hi. Tua huna kipuah Laibute 1978 dong kizang hi.(Tuate a kipauh hunin Pu Mang Khaw Nang TEO sep hun hi-a Tedim khua sunga Zolai siam mi pawlkhat tawh kopa kipuah ahi hi.)\nPyithu Council term nihna hun 1978 – 1982 hun sungin 1972 kum a kipuahsate khatvei kipuah kik leuleu hi. Hih hun ciangin Council Secretary Mr.Kam Do Thang Chairman, TEO Secretary hi a, Tedim khua sunga Zolai Siam thum le NUP Party Secretary tawh Committee ahi hi.\nTua hunin Siapi Lam Za Tint Tedim ah S.H.S sang siapi hi a, Tedim a sang sia sem Sia Kam KhanThang, Sia Tawng Khaw Thang le H. Gin En Cin (Press manager) hun bitin puahsak hi. Kha khat val a puah khit uh ciangin Tanlang pan Tanli dong zo siang uh hi. Committee in enpha in kipsak uh hi. Tua huna kipuah pen Zolai sangte ah tuni dong kizang hi.\nHih hun ciangin Lai Simbu lo buang kisinnawn lo hi. Zolai Simbu pen Zolai baihtaka sin theih nadingin a olpen pan a haksa pen dong abanban-a sin nading (systematic) a kibawl hi a, khel nading om loin tuni dong kum 40 sung bang kizang ta hi.\nHih Laisimbu pen Tedim Tsp, Tonzang le Cikha Tsp.te a sangte ah kizang a, tuate ban ah Kawlzang le Leitung mun tuamtuama Zomite in Zolai sinna-a i zat ahi hi.\nA kipuah masak hun 1972 kuma kipan a kem cing ding le kumsim a kisamsak lo-a bawl den dingin Laisimbu bawl Committee member ahi Cope Memorial Press Manager H.Gin En Cin tavuan kipia hi. Ama thu loin kuamah in a bawl loh nadingin thuneihna zong kipia hi. Tavuan a kipiak bangin kumsim in kisamsak lo hi.\nDr. Cope bawl Zolai Simbu te puah loh a a kizat kum 47 sung bang ahi hi.\nCommittee in a puah khit ciang H. Gin En Cin tavuan a kipiaka kipan kumpi in a khet kik dong kum 40 sung bang ahi hi.Tua hi a 2013 ciangin kumpi in na lai uh sin theih dingin hong bawl un a cih ciangin Tedim a TEO sem Pu Ngin Khan Khual makaihna tawh H. Gin En Cin le Tedim a Zolai Simbu Comitee a damlaite le Tedim khuanu khuapate tawh enpha in a kipsak khit uh ciangin Kumpite bawl dingin kipuak hi. Tu-in a kikhetsan laitak ahi hi.\nTua hi-a Pasian in i mipih Zomite adingin kum 40 sung bang hong zat khit ciangin kumpi in hong zatsak kik ding cih ka theih ciangin Pasian zat theih ding mi tampi om napi kei penpen Pasian in hong zat manin Pasian tunga ka lungdamna hih lai a ente khempeuh tungah kong ko hi. Pasian in i Zolai Ama kammal sim nading le pilna namkim sinna a i neih theih nadingin hong zangsak thei ta hen.\nH. Gin En Cin D.D.\nZolai Simbu Committee tang